Diari Oficial de la Generalitat Valenciana


Sumari del DOGV 2441, del 02-02-1995 (1995/833716)

ORDRE de 30 de desembre de 1994, de la Conselleria de Treball i Afers Socials, per la qual es regulen diverses mesures de foment d'ocupació per a l'exercici de 1995.
---------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1994/12/30/(4)/dof/vci/html**

### Dades del document

Número de DOGV
:   2441

Data del DOGV
:   02-02-1995

Secció del DOGV
:   DISPOSICIONS GENERALS

Número del document
:   1995/833716


Data del document
:   30-12-1994

Organisme emissor
:   Conselleria de Treball i Afers Socials

Tipus de document
:   Ordre

Correcció d'errades

Anàlisi jurídica

ORDRE de 30 de desembre de 1994, de la Conselleria de Treball i Afers Socials, per la qual es regulen diverses mesures de foment d'ocupació per a l'exercici de 1995.  
Com que es manté la vigència del Decret 12/1992, de 16 de gener i que està negociat el Programa Econòmic Valencià per al període 94/99, es fa necessari prosseguir les accions encaminades a incrementar el desenvolupament econòmic i social de la nostra comunitat, mitjançant el manteniment i la incentivació de la modernització tecnològica i la diversificació de l'activitat econòmica productiva, que determinen el foment de l'ocupació.  
Tal com assenyala el PEV-III, el foment de l'ocupació es troba vinculat al desenvolupament de sectors de creixement potencial per a la petita i mitjana empresa i a la iniciativa de l'ocupació de base local, que proporcionen un protagonisme de les economies locals i de petita escala.  
Per tot això, responent a les inquietuds manifestades pels agents socials firmants del Programa Econòmic Valencià, els objectius que es pretenen assolir amb aquesta Ordre durant 1995 se sintetitzen en els següents punts: a) creació de llocs de treball estable dirigits fonamentalment a joves i a dones; b) creació de llocs de treball temporals que donen ocupació a aturats de llarga durada i a treballadors agrícoles estacionals; c) establiment de centres especials d'ocupació per a discapacitats; d) impuls i consolidació de l'economia social.  
Amb aquesta Ordre es pretén també potenciar el teixit empresarial valencià, especialment per facilitar la proliferació i el manteniment de les nostres petites i mitjanes empreses, més necessitades de suport públic per les dificultats d'adaptació a les actuals cirmustàncies econòmiques i tecnològiques.  
Per això, i fent ús de les atribucions que em confereix l'article 35, apartat 11, de la Llei 5/1983, de 30 de desembre, de Govern Valencià i l'article 47.11 de la Llei d'Hisenda Pública de la Generalitat Valenciana  
ORDENE  
Títol preliminar  
Article primer  
Aquesta Ordre regula diverses mesures de foment d'ocupació la finalitat de les quals és elevar l'ocupació en la nostra comunitat.  
Es consideren objectius que cal assolir durant 1995 els següents:  
a) Creació de llocs de treball estable dirigits fonamentalment als joves i a les dones.  
b) Creació de llocs de treball temporals que puguen donar ocupació a aturats de llarga durada i a treballadors agrícoles estacionals.  
c) Creació de centres especials d'ocupació per a discapacitats.  
d) Impuls i consolidació de l'economia social.  
Article segon  
Aquestes mesures es dirigeixen a aquells col·lectius d'aturats amb majors dificultats objectives d'insertar-se en el mercat de treball; fomentar-hi, mitjançant aquesta Ordre, la creació d'ocupació estable i atallar-ne la desocupació.  
Article tercer  
1. La sistemàtica a l'hora d'estructurar aquesta Ordre de Mesures de Foment d'Ocupació s'ha realitzat en base a cinc títols dividits, al seu torn, en capítols.  
2. La regulació per títols és la següent: Programa d'Ens Socials, Programa d'Economia Social, Programa de Contractacions, Altres Programes de Foment d'Ocupació i Disposicions Comunes.  
3. Els programes d'ajudes continguts en aquesta Ordre s'atendran amb càrrec a les següents línies del programa pressupostari 322.10, secció 13, servei 02, dels Pressupostos de la Generalitat Valenciana per a 1995 i les seues dotacions seran les següents:  
Línia Dotació Línia Dotació  
556 982.013.000 397 731.852.000  
893 493.534.565 094 102.800.000  
034 788.833.442 009 666.498.000  
407 4.287.238.279 845 381.060.000  
121 140.928.508 018 107.378.000  
739 521.658.232 483 714.747.000  
007 856.218.781 800 128.000.000  
701 91.353.654 695 254.506.000  
TíTOL I  
Programes en col.laboració amb els ens locals  
CAPíTOL I  
Disposicions generals  
Article quart. Objectius  
S'estableix un programa en col·laboració amb els ens locals de la Comunitat Valenciana amb l'objectiu de pal·liar l'atur en els respectius termes municipals.  
Article cinqué. Programes d'actuació  
Els projectes que els ens locals pretenguen dur a cap participant-hi directament, per als quals sol·liciten ajudes, respondran a les següents actuacions i característiques.  
I. Atur agrícola, destinat a pal·liar. l'atur estacional en el sector agrari.  
II. Ocupació temporal, destinada a la contractació temporal d'aturats majors de 25 anys, inscrits com a tals en les oficines d'ocupació i amb una antiguitat mínima d'almenys 6 mesos.  
III. Pla ocupacional, destinat al foment d'obres i serveis d'interés social per pal·liar l'atur en general.  
IV. Barris d'acció preferent, destinat a la realització d'accions d'ocupació i formació en barris declarats com a tals per la Conselleria de Treball i Afers Socials.  
V. Iniciatives locals d'ocupació, destinat a:  
1. Creació i manteniment d'agències de desenvolupament local.  
2. Promoció d'activitats econòmiques en l'àmbit local. A aquest efecte es consideraran iniciatives locals d'ocupació:  
a) Participació de les administracions locals directament o a través d'organismes autònoms o empreses públiques locals i organitzacions sindicals més representatives en empreses que s'instal·len en els seus respectius ambits territorials.  
b) Realització d'inversions en actius d'immobilitzat material, dirigits en forma directa a l'exercici d'una activitat econòmica.  
c) Projectes de caràcter singular, en els quals participen promotors públics i privats conjuntament i que suposen la creació d'unitats productives amb característiques de mitjana empresa.  
CAPíTOL II  
De l'atur agrari  
Article sisé. Destinataris  
Seran destinataris els ens locals de la Comunitat Valenciana que es troben compresos en els consells comarcals d'ocupació regulats per l'Ordre del Ministeri de Treball i Seguretat Socials del 17 de gener de 1991, i que promoguen la realització d'obres i/o serveis d'utilitat social per als quals es contracten aturats agrícoles, sempre que reunesquen els requisits de l'article següent.  
Article seté. Requisits  
Amb caràcter general, les obres i els serveis hauran de reunir els requisits següents:  
a) El pressupost de les obres no podrà superar la quantia de 5.000.000 PTA per memòria presentada, del qual, si més no el 75%; correspondrà al cost de la mà d'obra.  
b) Les dates d'inici i de fi de les obres i dels serveis hauran d'estar compreses entre el dia 1 de març i el dia 30 de setembre de 1995.  
c) L'execució haurà de ser realitzada per gestió directa dels ens locals.  
d) Els treballadors contractats hauran d'estar inscrits com a aturats agrícoles en les oficines del INEM.  
e) Les obres respondran necessàriament al concepte d'obres de reposició i hauran de tenir una durada mínima de 3 mesos. S'exceptua d'aquesta obligació els municipis que reben una subvenció igual o inferior a 500.000 PTA.  
f) Els ens locals hauran de figurar en la relació de consells comarcals d'ocupació establerts en l'Ordre del Ministeri de Treball i Seguretat Social, de 17 de gener de 1991. També es comprendran en l'anterior relació altres municipis, mitjançant una resolució del Director General d'Ocupació i Cooperació, oïdes les centrals sindicals més representatives en l'esmentat àmbit territorial.  
Article vuité. Ajudes i quanties  
La quantia de les ajudes que es concediran als ens locals sol·licitants estarà en funció del cost de contractació d'aturats, incloent-hi la cotització empresarial a la Seguretat Social. A aquest efecte podrà assolir el 90% del cost per memòria presentada, sempre que el 75% d'aquesta memòria responga a mà d'obra.  
Els criteris que determinaran la quantitat màxima que corresponga a cada ens local sol·licitant seran els següents:  
a) El 30% de la dotació pressupostària en el programa es dividirà pel nombre de sol·licitants i el resultat constituirà una quantitat en concepte de subvenció mínima.  
b) El 70% restant serà distribuït segons els següents criteris:  
1. Un 50% proporcional a l'atur agrícola registrat en la localitat sol·licitant.  
2. Un 20% on es prioritzaran aquelles memòries destinades a la realització d'obres i serveis que s'acullen a programes de millora del medi ambient, a serveis socials i a promoció econòmica local.  
La suma de les quantitats a) i b) constituirà la subvenció màxima per entitat sol·licitant; això no obstant en cap cas la subvenció que es concedirà no podrà ser de tal quantia que, aïlladament o en concurrència amb subvencions a ajudes atorgades per altres administracions o per altres ens públics o privats que operen com a límits especificats per memòria presentada i ens sol·licitant.  
Article nové. Sol·licituds, documentació i terminis  
Els ens locals que pretenguen beneficiar-se de les subvencions establertes en aquest capítol, ho sol·licitaran segons el model annex I en les direccions territorials de treball de les províncies respectives, sense perjudici del que disposa l'article 38.4 de la Llei 30/92, de Règim Jurídic de les Administracions Públiques i del Procediment Administratiu Comú.  
A la sol·licitud de l'entitat local, que haurà d'anar subscrita pel seu alcalde-president, s'adjuntarà necessàriament per a la tramitació la següent documentació:  
a) Memòria/es de la/es obra/es i/o servei/s i si s'escau el projecte quan per la quantia i volum així ho exigesquen les disposicions legals i reglamentàries vigents. En qualsevol cas les memòries o projectes hauran de contenir un pressupost detallat per partides i, quan es referesca a obres, per unitats i preus unitaris.  
b) Pla de localització.  
c) Certificació d'altres ajudes sol·licitades amb la mateixa finalitat en altres institucions públiques o privades.  
d) Certificat amb dades de domiciliació bancária.  
e) Posteriorment s'adaptaran les memòries presentades per cada un dels ens locals sol·licitants a la quantitat que li pot escaure per memòria o per municipi en virtut del barem establert en l'article anterior.  
El termini per a la presentació de sol·licituds finalitzarà el 28 de febrer de 1995.  
Article deu. Competències, resolució i recursos  
Rebudes les sol·licituds, les direccions territorials de la Conselleria de Treball i Afers Socials les verificaran. Quan la sol·licitud no reunesca els requisits assenyalats en l'article 71 de la Llei de Règim Jurídic de les Administracions Públiques i del Procediment Administratiu Comú, o quan no s'adjunte la documentació que d'acord amb aquesta Ordre resulte exigible, es requerirà l'interessat perquè, en el termini de 10 dies, repare la falta o adjunte els documents preceptius, amb la indicació que, si no ho fa així, se li tindrà per desistit en la petició i s'arxivarà l'expedient sense més tràmit.  
1. El termini màxim per tramitar i resoldre els expedients serà de 6 mesos comptadors des de la data de finalització del termini de presentació de sol·licituds fixat en aquesta Ordre. S'entendran desestimades les ajudes sol·licitades pel transcurs de l'esmentat període de temps sense que se'n produesca una resolució expressa.  
2. La competència per a la concessió o denegació de les ajudes sobre desocupació agrària escaurà als directors territorials de Treball de les províncies a què pertanyen les entitats locals sol·licitants.  
Contra aquesta resolució expressa o presumpta es podrà interposar un recurs ordinari davant el Director General d'Ocupació i Cooperació, en el termini d'un mes des de la notificació, d'acord amb la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú.  
Article onze. Pagament i justificació  
1. El 40% de la subvenció concedida es lliurarà una vegada s'haurà presentat en les direccions territorials de Treball la certificació d'inici d'obra, en la qual constarà la selecció dels treballadors contractats, visada per les centrals sindicals més representatives.  
2. El 20% serà fet efectiu una vegada justificades les despeses en concepte de salaris i de Seguretat Social corresponents a la subvenció concedida, en una quantia igual o superior a la lliurada en primer terme.  
3. El 40% restant es lliurarà una vegada conste la certificació de la finalització de l'obra o del servei i que hauran estat justificades les despeses en concepte de salaris i Seguretat Social, corresponents a la subvenció concedida.  
Les corporacions locals podran justificar les quantitats lliurades, mitjançant una certificació del Secretari o de l'Interventor on es detallen les actuacions realitzades i el seu cost, sense perjudici que les direccions territorials de Treball puguen demanar la documentació complementària que s'estime oportuna.  
La justificació de les obres o dels serveis subvencionats s'hauran de presentar en les direccions territorials de Treball respectives abans del dia 31 d'octubre de 1995.  
L'incompliment de qualsevol condició, terme o forma prevista en aquesta Ordre, o de l'específicament determinat en la corresponent resolució de concessió podrà ser motiu suficient per resoldre, totalment o parcialment, la subvenció atorgada, amb l'exigència del reintegrament de les quantitats indegudament percebudes i de l'interés de demora, si s'escau, des del moment del pagament de la subvenció. En tot cas, caldrà l'obertura d'un expedient en el qual caldrà donar audiència als interessats.  
Capítol III  
Ocupació temporal  
Article dotze. Destinataris  
Seran destinataris de les ajudes regulades en aquest capítol els ens locals de la Comunitat Valenciana que contracten temporalment aturats majors de 25 anys, inscrits com a demandants d'ocupació almenys 6 mesos en les oficines d'ocupació del INEM.  
Article tretze. Requisits  
1. Els contractes a que es refereixen aquestes ajudes hauran de recaure en aturats majors de 25 anys, amb una antiguitat mínima d'almenys 6 mesos.  
2. S'hi donarà preferència:  
a) A la contractació per part dels ens locals d'aturats majors de de 50 anys.  
b) A aquells ens locals que, d'acord amb la Direcció General de Formació i Inserció Professional, hagen realitzat algun curs de formació ocupacional dirigit a la formació dels aturats objecte de la subvenció, en relació a les obres o serveis que es realitzaran.  
3. Els contractes tindran una durada mínima de 6 mesos o d'1 any i seran a jornada completa.  
4. La modalitat de contractació serà la regulada pel RD 2.104/84 per a obra o servei determinat.  
5. Malgrat el que es disposa en l'apartat 3 anterior, si per causes no imputables als destinataris de les subencions es produira el cessament d'algun treballador abans de l'expiració del termini de durada del contracte, caldrà substituir-lo i en les mateixes condicions, com a mínim, per un temps equivalent al que falte per a la finalització del període esmentat. En altre cas, es minorarà proporcionalment l'import de la subvenció, amb audiència prèvia a l'entitat local afectada.  
Article catorze. Ajudes i quanties  
Les quanties màximes de les ajudes es determinaran en funció de les categories professionals incloses en les normes de cotització del règim general de la Seguretat Social.  
a) Contracte de trebal que s'incloga en els grups de cotització 1 i 2: 500.000 PTA si la durada del contracte fóra de 6 mesos i 1.000.000 PTA per a aquells contractes amb una durada d'1 any.  
b) Contracte de treball que s'incloga en els grups de cotització 3, 4, 5 i 8: 437.500 PTA si la durada del contracte fóra de 6 mesos i 875.000 PTA per a aquells contractes amb una durada d'1 any.  
c) Contracte de treball que s'incloga en els grups de cotització 6, 7, 9 i 10: 375.000 PTA si la durada del contracte fóra de 6 mesos i 750.000 PTA per a aquells contractes amb una durada d'1 any.  
Les referides quantitats en cap cas no podran superar el cost efectiu de la contractació, incloent-hi la cotització empresarial.  
Article quinze. Sol·licituds, documents i terminis  
Els ens locals, que pretenguen beneficiar-se de les ajudes establertes en aquest capítol, les sol·licitaran, segons el model annex II, en la Direcció General d'Ocupació i Cooperació de la Conselleria de Treball i Afers Socials, sense perjudici del que disposa l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú.  
A la sol·licitud de l'entitat local, subscrita pel seu alcalde-president s'adjuntarà necessàriament per a la tramitació la següent documentació:  
a) Memòria/es de la/es obra/es i/o servei/s i si s'escau el projecte, quan per la seua quantia i volum així ho requeresquen les disposicions legals i reglamentàries vigents. En qualsevol cas, les memòries o projectes hauran de contenir un pressupost detallat per partides i, quan es referesca a obres, per unitats i preus unitaris.  
b) Pla de localització.  
c) Certificació negativa d'altres ajudes concedides per al mateix fi per altres institucions públiques o privades.  
d) El termini per a la presentació de sol·licituds finalitzarà el 30 de març de 1995.  
Article setze. Competència, resolució i recursos  
Rebudes les sol·licituds, la direcció territorial de Treball corresponent les verificarà. Quan la sol·licitud no reunesca els requisits assenyalats en l'article 71 de la Llei de Règim Jurídic de les Administracions Públiques i del Procediment Administratiu Comú, o quan no s'adjunte la documentació que d'acord amb aquesta Ordre resulte exigible, es requerirà l'interessat perquè, en el termini de 10 dies, repare la falta o adjunte els documents preceptius, amb la indicació que, si no ho fa així, se li tindrà per desistit en la petició i s'arxivarà l'expedient sense més tràmit.  
1. El termini màxim per tramitar i resoldre els expedients serà de 6 mesos comptadors des de la data de finalització del termini de presentació de sol·licituds fixat en aquesta Ordre. S'entendran desestimades les ajudes sol·licitades pel transcurs de l'esmentat període de temps sense que se'n produesca una resolució expressa.  
2. La competència per a la resolució dels expedients sobre ocupació temporal escau al director general de Treball corresponent.  
Contra aquesta resolució expressa o presumpta es podrà interposar un recurs ordinari davant el Director General d'Ocupació i Cooperació, en el termini d'un mes des de la notificació, d'acord amb la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú.  
Article desset. Pagament i justificació  
De les subvencions concedides es lliurarà un 40% amb la presentació de la documentació següent:  
a) Ofertes d'ocupació de les contractacions efectuades, degudament registrades en les oficines d'ocupació del INEM o actes de selecció visades per les centrals sindicals més representatives.  
b) DNI i acreditació de la situació prèvia d'atur on conste l'antiguitat com a demandants d'ocupació dels treballadors contractats. (Targeta de demanda o certificació del INEM).  
c) Contractes visats per les oficines d'ocupació i documents d'alta i/o afiliació a la Seguretat Social dels treballadors contractats.  
d) No es podrà justificar amb càrrec a les subvencions concedides cap contractació amb inici posterior al 31 d'octubre de 1995.  
El 60% restant es pagarà amb la justificació de les despeses produïdes en concepte de salaris i de Seguretat Social.  
CAPíTOL IV  
Pla ocupacional  
Article divuit. Destinataris  
Seran destinataris els ens locals de la Comunitat Valenciana que contracten aturats en general, per un període mínim de 3 mesos, per a obres i serveis d'interés general i social, sempre que no siguen perceptores de les ajudes destinades a la desocupació agrícola, establertes en el Capítol II d'aquesta Ordre.  
Article dinou. Requisits  
1. De les obres i serveis:  
a) Les dates d'inici de les obres i serveis hauran d'estar compreses entre el dia 1 de març i el dia 30 de setembre de 1995.  
b) L'execució haurà de ser realitzada per gestió directa dels ens locals.  
c) Les obres respondran necessàriament al concepte d'obres de reposició.  
2. Dels contractes de treball:  
a) Els treballadors contractats hauran d'estar inscrits com a demandants d'ocupació en les oficines del INEM.  
b) Els contractes tindran una durada mínima de 3 mesos i màxima de 6 mesos, a jornada completa i es formalitzaran per escrit.  
c) La modalitat de contractació serà la regulada pel Reial Decret 2.104/84, per a obra o servei determinat.  
3. Malgrat el que disposa el punt 2.b anterior, si per causes no imputables als destinataris de les subvencions es produira el cessament d'algun treballador abans de l'expiració del termini de durada del contracte, caldrà substituir-lo i en les mateixes condicions, com a mínim, per un temps equivalent al que falte per a la finalització del període esmentat. En altre cas, es minorarà proporcionalment l'import de la subvenció, amb audiència prèvia a l'entitat local afectada.  
Article vint. Ajudes i quanties  
La quantia de les ajudes que es concediran als ens locals sol·licitants seran les següents:  
a) 125.000 PTA per mes de contractació a jornada completa.  
b) És el mínim subvencionable 375.000 PTA i el màxim 750.000 PTA per contracte, en funció de la seua durada.  
Les esmentades quantitats en cap cas no podran, aïlladament o en concurrència amb altres subvencions o ajudes atorgades per altres administracions públiques o entitats públiques o privades, superar el cost efectiu de la contractació, incloent-hi la cotització empresarial.  
Article vint-i-u. Sol·licituds, documentació i terminis  
1. Els ens locals, que pretenguen beneficiar-se de les ajudes establertes en aquest capítol, les sol·licitaran, segons el model annex III, en les direccions territorials de Treball de les províncies respectives, sense perjudici del que disposa l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú.  
A la sol·licitud de l'entitat local, subscrita pel seu alcalde-president, s'hi adjuntarà necessàriament per a la tramitació la següent documentació.  
a) Memòria/es de la/es obra/es i/o servei/s i si s'escau el projecte, quan per la seua quantia i volum així ho requeresquen les disposicions legals i reglamentàries vigents. En qualsevol cas, les memòries o projectes hauran de contenir un pressupost detallat per partides i, quan es referesca a obres, per unitats i preus unitaris.  
b) Pla de localització (sols obres).  
c) Certificació negativa d'altres ajudes concedides per al mateix fi per altres institucions públiques o privades.  
2. El termini per a la presentació de sol·licituds finalitzarà el 28 de febrer de 1995.  
Article vint-i-dos. Competències, resolució i recursos  
Rebudes les sol·licituds, les direccions territorials de la Conselleria de Treball i Afers Socials les verificaran. Quan la sol·licitud no reunesca els requisits assenyalats en l'article 71 de la Llei de Règim Jurídic de les Administracions Públiques i del Procediment Administratiu Comú, o quan no s'adjunte la documentació que d'acord amb aquesta Ordre resulte exigible, es requerirà l'interessat perquè, en el termini de 10 dies, repare la falta o adjunte els documents preceptius, amb la indicació que, si no ho fa així, se li tindrà per desistit en la petició i s'arxivarà l'expedient sense més tràmit.  
a) El termini màxim per tramitar i resoldre els expedients serà de 6 mesos comptadors des de la data de finalització del termini de presentació de sol·licituds fixat en aquesta Ordre. S'entendran desestimades les ajudes sol·licitades pel transcurs de l'esmentat període de temps sense que se'n produesca una resolució expressa.  
b) La competència per a la resolució dels expedients sobre ocupació temporal escau als director territorials de Treball de les províncies a què pertanyen les entitats locals sol·licitants.  
Contra aquesta resolució expressa o presumpta es podrà interposar un recurs ordinari davant el Director General d'Ocupació i Cooperació, en el termini d'un mes des de la notificació, d'acord amb la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú.  
Article vint-i-tres. Pagament i justificació  
De les subvencions concedides es pagarà un 40% amb la presentació prèvia de la documentació següent:  
a) Ofertes d'ocupació de les contractacions efectuades, degudament registrades en les oficines d'ocupació del INEM o actes de selecció visades per les centrals sindicals més representatives.  
b) DNI document i acreditació de la situació prèvia d'atur dels treballadors contractats.  
c) Contractes visats per les oficines d'ocupació i documents d'alta i/o afiliació a la Seguretat Social dels treballadors contractats.  
d) No es podrà justificar amb càrrec a les subvencions concedides cap contractació amb inici posterior al 30 de setembre de 1995.  
El 60% restant es pagarà amb la justificació de les despeses produïdes en concepte de salaris i de Seguretat Social.  
Capítol V  
Barris d'acció preferent  
Article vint-i-quatre. Destinataris  
Seran destinataris d'aquestes ajudes els ens locals així com les entitats sense ànim de lucre que actuen en determinats barris, àrees i zones urbanes desfavorides, declarats per la Conselleria de Treball i Afers Socials com a barris d'acció preferent i que contracten temporalment aturats menors de 25 anys.  
Article vint-i-cinc. Requisits  
1. Els contractes seran de durada determinada i es concertaran per un període mínim de 6 mesos.  
2. Aquests contractes s'hauran de formalitzar amb joves menors de 25 anys inscrits com a demandants d'ocupació en el INEM.  
3. Caldrà generar com a mínim quatre llocs de treball, a més d'aportar una efectiva utilitat social i de facilitar oportunitats d'inserció laboral.  
4. Els projectes d'actuació (obres i/o serveis) es realitzaran en règim de gestió directa.  
Article vint-i-sis. Ajudes i quanties  
a) La quantia de les ajudes podrà ser de fins un màxim de 800.000 PTA per cada lloc de treball.  
Excepcionalment, la quantia es podrà incrementar fins 1.600.000 PTA, si els contractes tenen una durada mínima d'1 any i en funció de lUinterés social que comporten, mitjançant una resolució motivada dels directors territorials de Treball.  
b) La modalitat de contractació serà la regulada pel RD 2.104/84, per a obra o servei determinat.  
Article vint-i-set. Sol·licitud, documentació i termini  
1. Els ens locals que pretenguen beneficiar-se de les ajudes establertes en aquest capítol, les sol·licitaran, segons el model annex IV, en les direccions territorials de Treball de les províncies respectives, sense perjudici del que disposa l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú.  
A la sol·licitud de l'entitat local o de l'entitat sense ànim de lucre, que haurà d'anar subscrita per l'alcalde o president de l'entitat escaient, s'hi adjuntarà necessàriament per a la tramitació la següent documentació.  
a) Memòries de les obres o serveis i si s'escau el projecte quan, per la seua quantia i volum, així ho exigesquen les disposicions legals i reglamentàries vigents. En qualsevol cas, les memòries o projectes hauran de contenir un pressupost detallat per partides i, quan es referesca a obres, per unitats i preus unitaris.  
b) Pla de localització.  
c) Certificació negativa d'altres ajudes concedides per al mateix fi per altres institucions públiques o privades.  
2. El termini per a la presentació de sol·licituds finalitzarà el 28 de febrer de 1995.  
Article vint-i-vuit. Competència, resolució i recursos  
1. Rebudes les sol·licituds, les direccions territorials de la Conselleria de Treball i Afers Socials les verificaran. Quan la sol·licitud no reunesca els requisits assenyalats en l'article 71 de la Llei de Règim Jurídic de les Administracions Públiques i del Procediment Administratiu Comú, o quan no s'adjunte la documentació que d'acord amb aquesta Ordre resulte exigible, es requerirà l'interessat perquè, en el termini de 10 dies, repare la falta o adjunte els documents preceptius, amb la indicació que, si no ho fa així, se li tindrà per desistit en la petició i s'arxivarà l'expedient sense més tràmit.  
2. El termini màxim per tramitar i resoldre els expedients serà de 6 mesos comptadors des de la data de finalització del termini de presentació de sol·licituds fixat en aquesta Ordre. S'entendran desestimades les ajudes sol·licitades pel transcurs de l'esmentat període de temps sense que se'n produesca una resolució expressa.  
3. Escaurà la competència per resoldre les sol·licituds previstes en aquest capítol als directors territorials de Treball respectius.  
Contra aquesta resolució expressa o presumpta es podrà interposar un recurs ordinari davant el Director General d'Ocupació i Cooperació, en el termini d'un mes des de la notificació, d'acord amb la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú.  
Article vint-i-nou. Pagament i justificació  
De les subvencions concedides es lliurarà un 40% amb la presentació de la documentació següent:  
a) Ofertes d'ocupació de les contractacions efectuades, degudament registrades en les oficines d'ocupació del INEM o actes de selecció visades per les centrals sindicals més representatives.  
b) DNI document i acreditació de la situació prèvia d'atur dels treballadors contractats.  
c) Contractes visats per les oficines d'ocupació i documents d'alta i/o afiliació a la Seguretat Social dels treballadors contractats.  
d) No es podrà justificar amb càrrec a les subvencions concedides cap contractació amb un inici posterior al 31 d'octubre de 1995.  
El 60% restant es pagarà amb la justificació de les despeses produïdes en concepte de salaris i de Seguretat Social.  
Si per causes no imputables als destinataris de les subvencions es produira el cessament d'algun treballador abans de l'expiració del termini de durada del contracte, caldrà substituir-lo i en les mateixes condicions, com a mínim, per un temps equivalent al que falte per a la finalització del període esmentat. Si no, es minorarà proporcionalment l'import de la subvenció, amb una audiència prèvia de l'entitat afectatda.  
Capítol VI  
Iniciatives locals d'ocupació  
Article trenta. Destinataris  
Seran destinataris, a més dels ens locals, els seus organismes autònoms i empreses públiques de caràcter local així com les organitzacions sindicals més representatives que realitzen les activitats definides en aquest capítol.  
Article trenta-u. Requisits  
1. De les agències de desenvolupament local.  
Les agències de desenvolupament local realitzaran un programa de promoció econòmica local i de creació d'ocupació diferenciat perfectament dels serveis locals, amb els continguts mínims següents:  
a) Finalitat i objectius dirigits a la creació d'ocupació estable en el marc de la promoció local.  
b) Recursos humans i materials necessaris per a la seua realització.  
c) Durada màxima prevista, que haurà de ser com a mínim 3 anys i possibilitat de consolidació permanent.  
d) Podran adoptar forma jurídica societària, sempre que les administracions locals hi tinguen participació majoritària.  
2. De la promoció d'activitats econòmiques.  
Els tipus anteriorment descrits en l'article 5 d'aquesta Ordre hauran de reunir els requisits següents:  
2.1. Participació en projectes empresarials:  
a) Tindran com a finalitat l'interés social de creació d'ocupació estable en activitats de caràcter productiu i/o serveis.  
Serà prioritària la contractació de persones en situació d'atur o amenaçades per aquesta situació i aturats procedents de cursos de formació professional ocupacional.  
b) Els projectes empresarials hauran de tenir viabilitat en els aspectes tècnics, econòmics i financers, i els seus promotors acreditaan davant l'administració o entitat local participant la seua solvència i el coneixement dels sectors en què s'enquadren.  
c) Aquesta participació consistirà en la subscripció i en el desembors d'accions, participacions o quotes d'associació amb els límits legals i pressupostaris pertinents, a fi de capitalitzar els projectes empresarials esmentats anteriorment. La capitalització o participació mínima sera d'un 25% del capital escripturat. Caldrà haver-lo desemborsat en el termini màxim d'un any comptador des de la notificació de la resolució de concessió.  
2.2. Inversions en immobilitzat material.  
a) Que es tracte d'inversions en immobilitzat material, susceptibles d'ocupació i/o utilització immediata per a l'exercici d'una activitat econòmica de caràcter empresarial, productiva, comercial o de serveis.  
Se n'exceptuen els polígons industrials i les agrupacions de naus. No s'entenen com a tals els vivers d'empresa, destinats a joves emprenedors i de forma que el seu objectiu se centre en la diversificació del teixit industrial del municipi i la implantació de noves tecnologies, i en aquest cas existeix una tutela tècnica per part del promotor de l'actuació.  
b) Les inversions escomeses constituiran una unitat perfectament identificable o inventariable. No es podran alienar a tercers en un període de 5 anys des de la recepció per part de l'entitat promotora, tret d'aquells elements d'immobilitzat material adquirit el període d'amortització i reposició del qual siga inferior a l'esmentat termini.  
c) Respondran a un pla d'inversió de l'entitat local promotora, coherent amb objectius concrets i identificables, d'impuls d'activitats econòmiques generadores de llocs de treball.  
2.3. Projectes de caràcter singular.  
a) Hauran de ser projectes que, pel seu volum d'inversió, tipus d'activitat i nivell d'ocupació reunesquen les característiques de mitjana empresa i que produesquen un apreciable impacte econòmic en la zona o comarca d'influència del lloc on s'instal·len. Podran ser excepcionalment objecte d'un pla d'ajudes conjunt, en el qual es regularan aquelles que, entre els establerts en els diferents programes de la Conselleria de Treball i Afers Socials, permeten dur a cap aquests projectes.  
La determinació del caràcter singular serà realitzada per la Conselleria de Treball i Afers Socials a proposta de la Direcció General d'Ocupació i Cooperació, una vegada avaluats per aquest els projectes presentats i els informes tècnics que s'hauran requerit a aquest efecte.  
Article trenta-dos. Ajudes i quanties  
1. De les agències de desenvolupament local.  
La quantia de les ajudes respondrà exclusivament al cost del personal anual, el qual no podrà superar els percentatges i les quantitats següents:  
a) Nova creació: fins al 80% del cost, amb un límit de 84.969.654 PTA.  
b) Manteniment d'agències de desenvolupament local existents en l'exercici precedent: fins al 60% del cost, amb un límit de 32.998.282 PTA.  
2. De la promoció d'activitats econòmiques:  
2.1. L'ajuda per a la participació en projectes empresarials d'inversió en actius i projectes singulars, no superarà el 60% d'aquesta participació.  
2.2. L'ajuda per a la realització o adquisició de les inversions en actius i projectes singulars no superarà el 60% del pressupost d'inversions en immobilitzat material.  
2.3. Per als projectes de caràcter singular, a més de les ajudes descrites en els apartats 2.1. i 2.2. anteriors, s'hi aplicaran les següents:   
a) Subvenció financera per a la reducció fins a 5 punts del tipus d'interés anual, en els préstecs per a inversions en capital fix i si s'escau en capital circulant que concedeixen les entitats de crèdit basant-se en el conveni que tinguen subscrit a aquest efecte amb la Generalitat Valenciana.  
b) Subvenció de 500.000 PTA per contracte de treball de durada indefinida o temporal de durada mínima de 2 anys, que es genere directament i en les clàusules del qual es regule la conversió d'aquests en indefinits.  
2.4. El límit quantitatiu de les ajudes per participar en projectes empresarials i en inversions en immobilitzat material s'estableix en 82.168.777 PTA.  
Excepcionalment es podrà superar aquesta quantia quan per l'interés i volum de la inversió siga considerat oportú pel Conseller de Treball i Afers Socials mitjançant una resolució degudament motivada.  
2.5. Pel que fa als projectes de caràcter singular, el conjunt de les ajudes que es concediran no podrà superar el 50% de la inversió projectada en elements de l'immobilitzat material, el període d'amortització dels quals siga superior a 5 anys.  
2.6. Els projectes que tinguen l'origen en accions de formació professional ocupacional i que permeten als alumnes obtenir una experiència professional mitjançant la seua integració o participació en un projecte d'iniciativa local d'ocupació, en el qual es promoga la constitució i la posada en funcionament d'una empresa, podran disposar de les ajudes, regulades en l'art. 31, això com d'una subvenció financera i d'ajudes a l'assistència tècnica, sempre que aquests tinguen viabilitat en els aspectes tècnics, econòmics i financers, dins d'un pla conjunt d'ocupació-formació realitzat pel municipi.  
Per a això, serà requisit previ la qualificació d'aquest com a projecte (ILO - Formació) per part de la Direcció General d'Ocupació i Cooperació, una vegada avaluada la documentació aportada i els informes tècnics que s'hauran requerit a aquest efecte.  
La concurrència d'ajudes d'altres organismes i institucions públiques en la mateixa actuació serà incompatible amb aquestes, encara que excepcionalment i amb l'informe previ favorable d'aquests organismes, per l'interés que comporten les esmentades actuacions, podran atorgar-se ajudes que complementen el finançament, sempre que el conjunt de tots no superen el 70% del cost efectiu de realització.  
Article trenta-tres. Sol·licituds, documentació i terminis  
1. Les entitats esmentades en l'article 30 d'aquest capítol que pretenguen acollir-se a les ajudes sobre iniciatives locals d'ocupació hauran de presentar les seues sol·licituds segons el model annex en la Direcció General d'Ocupació i Cooperació de la Conselleria de Treball i Afers Socials, sense perjudici del que estableix l'article 38 de la Llei 30/1992, de Règim Jurídic de les Administracions Públiques i del Procediment Administratiu Comú.  
2. La documentació que s'adjuntarà a la sol·licitud serà la següent:  
2.1. Acreditació de la personalitat jurídica amb què actua l'entitat sol·licitant i acord de l'òrgan competent amb el qual s'autoritza la presentació de la sol·licitud.  
2.2. Memòria on es desglossen els apartats següents:  
a) Actuació que es projecta i la seua justificació com a iniciatives locals d'ocupació (objectius).  
b) Necessitat o no d'elaborar projectes tècnics d'execució d'obres i/o instal·lacions.  
c) Pressupost total de l'actuació detallat per conceptes i exercicis anuals.  
d) Fonts de finançament.  
e) Termini de realització.  
f) Programa d'actuació que garantesca l'execució de les obres en els exercicis per als quals es concedeix la subvenció.  
g) Certificació de l'ajuntament on consten les ajudes sol·licitades per al mateix projecte a altres organismes públics o privats.  
2.3. El termini de presentació de les sol·licituds finalitzarà el 30 d'abril de 1995.   
Article trenta-quatre. Competències, resolució i recursos  
1. Serà competent per resoldre els expedients d'iniciatives locals d'ocupació, una vegada oïts els agents socials no interessats, el Director General d'Ocupació i Cooperació i es podrà interposar davant el Conseller de Treball i Afers Socials, en el termini d'un mes des de la notificació de la resolució, un recurs ordinari, d'acord amb la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
2. El termini màxim per resoldre s'estableix en 6 mesos i s'haurà d'entendre denegada la petició si transcorre aquest sense que se'n produesca una resolució expressa.  
3. La concessió de les ajudes tindrà en qualsevol cas l'eficàcia demorada al compliment dels termes, formes i condicions que determinaren aquelles, i per això els seus destinataris tindran l'obligació de dur a cap la realització dels projectes aprovats conformement amb al que s'establirà en les resolucions esmentades i s'hi comprometran de forma fefaent.  
A aquest efecte, notificades les esmentades resolucions, els destinataris hauran d'acceptar expressament per escrit, en un termini màxim de 15 dies, la realització dels projectes aprovats d'acord amb el que s'establirà en les resolucions de concessió.  
4. A fi de garantir el compliment de la resolució de concessió, es podrà exigir a l'entitat beneficiària el fiançament de les seues obligacions mitjançant la constitució d'avals solidaris o amb renúncia expressa al benefici d'excussió, garanties reals, en favor de la Generalitat Valenciana durant el període que s'estime suficient per a això.  
Article trenta-cinc. Pagament i justificació.  
Amb caràcter general, el pagament de qualsevol quantitat assignada al programa ILO exigirà la justificació prèvia per al lliurament i en les resolucions es determinarà la documentació necessària a aquest efecte.  
No obstant això, en el cas que els beneficiaris siguen les administracions locals, el pagament es realitzarà en la forma establerta per la vigent llei de pressupostos.  
Per a cadascun dels pagament parcials de la subvenció o, si s'escau, el pagament final, l'entitat beneficiària presentarà davant la Direcció General d'Ocupació i Cooperació una sol·licitud de cobrament formalitzada, adjuntant-hi la justificació documental del pressupost aprovat. En els projectes de promoció econòmica la quantia dels pagaments parcials no podrà ser inferior als 2.500.000 de pessetes.  
El termini màxim de justificació de les inversions d'immobilitzat material serà de dos anys, comptadors des de la notificació de la resolució. En el supòsit que l'entitat beneficiària de les ajudes no haguera justificat totalment el pressupost consignat en la resolució o no haguera complert les condicions estipulades en aquesta, podrà sol·licitar motivadament una pròrroga, que serà aprovada o desestimada pel Director General d'Ocupació i Cooperació. Aquesta pròrroga tindrà, com a maxim, una durada d'un any comptador des de la finalització del termini anterior.  
En qualsevol cas, quan en les actuacions que es presenten haja necessitat de realitzar projectes tècnics d'execució, instal·lacions, equipament, etc.; aquests seran sotmesos a un informe de l'Oficina Tècnica de la Conselleria de Treball i Afers Socials o, si s'escau, de tècnics designats pel Conseller de Treball i Afers Socials o pel Director General d'Ocupació i Cooperació.  
Aquests informes tècnics s'hauran d'emetre prèviament al llliurament de qualsevol quantitat, excepte quan es tracte d'administracions locals, on podran ser requerides abans del segon pagament establert en l'apartat b) de l'article 30 de la vigent llei de pressupostos.  
Per al pagament de qualsevol quantitat que tinga el caràcter de bestreta de la subvenció i sempre que el beneficiari siga una empresa pública de caràcter local u organització sindical, caldrà aportar, per part del beneficiari i amb caràcter previ al lliurament, un aval bancari en els següents termes:  
a) La quantia de l'aval serà del 40% de la quantitat per a les subvencions regulades en l'art. 31.1 i del 15% per a les subvencions regulades en l'art. 31.2.  
b) L'entitat avaladora avala l'empresa pública de caràcter local en concepte de fiança definitiva per respondre de les obligacions derivades de la concessió de la bestreta de pagament.  
c) L'aval tindrà validesa mentre la Conselleria de Treball i Afers Socials no autoritze la cancel·lació a través de la Direcció General d'Ocupació i Cooperació.  
d) L'aval haurà de contenir expressament la renúncia al benefici d'excussió (art. 1.830 CC). Així mateix, caldrà respondre del deute amb caràcter solidari.  
L'esmentat aval s'haurà de dipositar en la Caixa General de Dipòsits de la Conselleria d'Economia i Hisenda i se'n lliurarà en la Direcció General d'Ocupació i Cooperació una fotocòpia compulsada de la carta de pagament.  
Títol II  
Ajudes a l'economia social  
Article trenta-sis. Objectiu  
S'estableix un programa d'ajudes per a cooperatives, societats anònimes laborals i altres entitats de l'economia social, a fi de crear o de mantenir llocs de treball, per al desenvolupament tecnològic, comercial i organitzatiu d'aquestes, i es regulen les ajudes per a la subvenció del cost de la realització de la verificació de comptes per part de les cooperatives.  
Capítol I  
De les ajudes per a la creació o manteniment   
de llocs de treball, desenvolupament tecnològic,   
comercial i organitzatiu  
Article trenta-set. Beneficiaris  
Seran beneficiaris de les ajudes l'objecte de les quals siga la creació o el manteniment de llocs de treball i el desenvolupament tecnològic, comercial i organitzatiu:  
a) Les cooperatives, les societats anònimes laborals i/o els seus socis treballadors.  
b) Les cooperatives de segon i ulterior grau, unions, federacions i confederacions, així com entitats que tinguen com a objectius la formació, la difusió o el foment del cooperativisme i/o de l'economia social.  
c) Consorcis i agrupacions de caràcter econòmic constituïts per cooperatives i/o societats anònimes laborals valencianes.  
d) Altres entitats d'economia social.  
Els beneficiaris hauran d'estar al corrent en les obligacions que es deriven de la seua normativa específica i de la normativa que, amb caràcter general, regula la percepció de fons públics amb càrrec als pressupostos de la Generalitat Valenciana.  
Article trenta-vuit. Ajudes  
Les ajudes regulades en aquest capítol consistiran en:  
a) Subvencions financeres per a la reducció dels interessos de crèdits per a inversions en actius fixos, destinats a la creació o al manteniment d'ocupació en cooperatives i societats anònimes laborals, o de préstecs la destinació de les quals siga l'aportació a capital social dels socis treballadors d'entitats de treball associat.  
b) Subvencions d'interessos de crèdits per a capital circulant, amb caràcter excepcional, dirigits a la constitució d'estocs estratègics, o per fer front a greus dèficits d'explotació.  
c) Subvencions per a inversions en immobilitzat material, excepte per a immobles, realitzades en l'exercici pressupostari, relacionats directament amb l'objecte social de l'entitat sol·licitant, que impliquen una millora i modernització dels processos productius o de gestió existents en l'entitat.  
d) Subvencions per a assistència tècnica.  
e) Subvencions per a la promoció i el foment del cooperativisme i l'economia social.  
f) Subvencions de fins a 500.000 PTA, en concepte de renda de subsistència.  
g) Avals per garantir operacions creditícies destinades a la inversió en actius fixos i, en casos excepcionals, en circulant; en els termes establerts pels convenis celebrats amb la Societat de Garanties Recíproques de la Comunitat Valenciana amb aquesta finalitat.  
Article trenta-nou. Subvencions financeres per reduir tipus d'interés  
1. La subvenció financera a què es referixen els apartats a) i b) de l'article 38 serà de fins a 6 punts del tipus d'interés fixat per l'entitat de crèdit pública o privada, que concedesca el préstec sol·licitat, sense que l'esmentada subvenció puga superar la quantia d'1.000.000 PTA. per soci integrant de la cooperativa o societat anònima laboral.  
2. Els préstecs, perquè siguen subvencionats, hauran de ser concedits per aquelles entitats de crèdit que tinguen subscrit l'oportú conveni amb la Generalitat Valenciana.  
Article quaranta. Subvencions per a inversions en actius fixos.  
Les subvencions per inversions a què es refereix l'apartat c) de l'article 38, no podran superar la quantitat total de 07.267.575 de pessetes per entitat sol·licitant. En cap cas l'ajuda no podrà superar el 30% de la inversió prevista.  
Article quaranta-u. Subvencions per a assistència tècnica.  
1. Les subvencions per a assistència tècnica es podran atorgar per la realització d'algunes de les actuacions següents:  
- Contractació de directors, gerents o tècnics.  
- Estudis de viabilitat, organització, comercialització, diagnosi i altres d'anàloga naturalesa.  
- Auditories i informes econòmics.  
2. L'import de la subvenció per la contractació no superarà la quantia de 3 milions de pessetes per persona contractada.  
L'import de la subvenció per la realització d'estudis i d'informes econòmics no superarà la suma d'1.000.000 PTA.  
3. La subvenció podrà ascendir fins al 100% del cost de l'assistència tècnica, sense superar els límits assenyalats en l'apartat anterior.  
Article quaranta-dos. Subvencions per a promoció i foment de l'economia social.  
1. Les actuacions objecte de subvenció a què es refereix l'apartat e) de l'article 38 podran ser les següents:  
a) Activitats dirigides a promoure la capacitació en matèria de funcionament i de gestió de les empreses d'economia social, dels socis i/o directius de les cooperatives i societats anònimes laborals, així com d'aquells col·lectius que tinguen interés per adquirir aquesta condició.  
b) Investigació i documentació en matèria de cooperativisme i d'economia social, que contribuesquen a un millor coneixement i divulgació del sector.  
c) Potenciació de l'associacionisme cooperatiu i de societats anònimes laborals i promoció de la integració econòmica de les empreses de l'economia social a través de processos de fusió, de consorcis econòmics i/o cooperatives de segon o d'ulterior grau.  
d) Accions per a la promoció comercial dels seus productes per part de les empreses de treball associat.  
- Edició de catàlegs.  
- Assistència a fires comercials de caràcter nacional i internacional.  
- Accions per a l'obertura de mercats exteriors.  
- Accions per a la creació d'imatge corporativa amb destinació comercial.  
e) Qualsevol altra acció que redunde en benefici del foment i de la difusió del cooperativisme i de l'economia social.  
2. En el cas de les ajudes de l'apartat d) s'aplicaran els següents mòduls de subvenció:  
- Fins el 50% del cost d'edició de catàlegs, amb un màxim de 3 milions de pessetes.  
- fins el 50% del cost de l'espai i el 30% de la instal·lació en fires nacionals; fins al 60% de l'espai, el 35% de la decoració i el 50% de trasllat d'un representant de l'empresa i les mostres que s'exposaran per a les fires en l'exterior, amb un màxim de 4 milions de pessetes per a ambdues modalitats.  
- Fins el 50% del cost de l'acció en el cas d'activitats per a la introducció en nous mercats exteriors, amb un límit de 2 milions de pessetes.  
- Fins un 35% del cost, amb un límit d'1.500.000 PTA per a la creació d'una imatge corporativa.  
Article quranta-tres. Subvencions en concepte de renda de subsistència  
L'actuació objecte de subvenció en concepte de renda de subsistència consistirà en la incorporació com a soci de treball d'una cooperativa o societat anònima laboral d'aturats menors de 25 anys, o majors d'aquesta edat que figuren inscrits almenys sis mesos en la corresponent oficina d'ocupació, o que hagueren percebut el pagament únic de la prestació per desocupació equivalent com a mínim a 8 mesos. En aquest darrer supòsit solament podrà ser subvencionat l'aturat que acredite no haver tingut relació laboral amb una durada superior a dotze mesos amb la empresa durant l'any inmediatament anterior a la seua incorporació com a soci.  
Entre la incorporació a l'entitat i la data de sol·licitud d'aquesta ajuda podrà transcórrer un màxim de 3 mesos.  
Capítol II  
De les ajudes a les cooperatives per a la   
realització de la verificació de comptes  
Article quranta-quatre. Beneficiaris  
Seran beneficiaris de l'ajuda regulada en aquest capítol les cooperatives que, tenint un volum de negocis anual inferior a 250 milions de pessetes, estiguen obligades a efectuar la verificació de comptes d'acord amb la Llei 11/1985, de 25 d'octubre, de Cooperatives de la Comunitat Valenciana. El volum de negoci de la cooperativa es determinarà en base al compte de resultats de l'exercici que s'auditarà.  
Article quaranta-cinc. Quantia de l'ajuda  
La quantia de l'ajuda indicada en l'article anterior es fixarà d'acord amb la següent escala:  
- Fins a 50 milions de volum de negocis, el 100% del cost.  
- De 50 milions a 75 milions, el 75% del cost.  
- De 75 milions a 125 milions, el 50% del cost.  
- De 125 milions a 250 milions, el 25% del cost.  
Article quaranta-sis  
Quan el servei de verificació de comptes siga prestat o coordinat per entitats que associen empreses d'economia social, el cost del servei els serà subvencionat i hauran d'acreditar que la contractació de l'esmentat servei ha estat concertada amb una concurrència prèvia pública i adjuntar la documentació de les cooperatives indicada en l'article 48-k) relacionada amb la verificació de comptes.  
Article quaranta-set  
Les cooperatives que siguen subvencionades conformement amb aquesta Ordre, tant si ho són directament com si és a través de la respectiva federació o unió, hauran d'acreditar la realització de la verificació en el termini de cinc mesos des del tancament de l'exercici econòmic auditat, així com la seua inscripció en l'escaient registre de cooperatives.  
Capítol III  
De la tramitació de les ajudes  
Article quranta-vuit. Documentació  
Les sol·licituds de les ajudes previstes en aquest títol II es presentaran davant les direccions territorials de la Conselleria de Treball i Afers Socials, sense perjudici del que disposa l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú, i es formularan en els impresos que es facilitaran en les esmentades direccions territorials, als quals s'adjuntarà necessàriament la documentació següent:  
a) Fotocòpies compulsades de la targeta d'identificació fiscal si el sol·licitant és una persona jurídica o de la targeta acreditativa del número d'identificació fiscal i del document nacional d'identitat, si el sol·licitant és una persona física.  
b) Còpia simple o fotocòpia compulsada de l'escriptura de constitució de la cooperativa, societat anònima laboral o entitat sol·licitant degudament registrada o un certificat d'inscripció en l'escaient registre on s'acredite la seua situació legal.  
c) Memòria en relació amb la finalitat objecte de l'ajuda o subvenció i justificació de la seua necessitat, i que inclourà el programa d'actuació.  
d) La que acredite que el sol·licitant es troba al corrent en les seues obligacions tributàries i amb la Seguretat Social, conformement amb el que preveuen les ordres del Ministeri d'Economia i Hisenda de 28 d'abril de 1986 i de 25 de novembre de 1987 i en l'Ordre de la Conselleria d'Economia i Hisenda de 07.01.1991. (DOGV 05.02.91).  
e) Full de manteniments de tercers amb dades de domiciliació bancària.  
f) Relació de socis i treballadors, on estiguen distingits.  
g) En els casos en què se sol·licite una subvenció per a la reducció dels interessos de crèdits, s'hi aportarà una fotocòpia compulsada del contracte de préstec, o el certificat de l'entitat de crèdit concedint el préstec i les seues característiques on es faça constar que l'operació s'acull al conveni subscrit amb aquesta finalitat.  
h) En els casos que l'ajuda sol·licitada siga la de contractació de directors, gerents o tècnics, s'adjuntarà a la petició una fotocòpia compulsada del contracte laboral, degudament registrat en l'oficina d'ocupació i l'alta en la Seguretat Social del contractat, així com una memòria de la qual es derive la seua idoneïtat per al lloc de treball.  
Si l'ajuda sol·licitada fóra en la modalitat d'estudis o d'auditoria, hauran d'aportar, en el moment de presentar la sol·licitud, l'estudi objecte de subvenció, a fi de valorar-ne la repercussió en l'ocupació i en la millora de l'empresa, així com la seua necessitat objectiva, que seran elements determinats per a la concessió de l'ajuda i la factura del professional.  
i) En el cas que se sol·licite la subvenció per inversió, s'acompanyara a la sol·licitud les factures pro forma o definitives de la inversió que es realitzarà, o documentació fefaent acreditativa de la realització de la inversió.  
j) Per a les inversions en concepte de rendes de subsistència es presentarà, així mateix, la següent documentació:  
- En el supòsit de menors de 25 anys, la documentació acreditativa de trobar-se aturat, expedida pel INEM.  
- En el supòsit de majors de 25 anys, la certificació expedida pel INEM acreditant la situació de desocupació durant sis mesos com a mínim, o tenir reconeguda la capitalització de la desocupació per un període de vuit mesos.  
- En tots els casos una fotocòpia del DNI, un certificat de l'acord d'admissió de l'aturat com a soci de l'entitat, o bé una fotocòpia de l'escriptura de constitució d'aquesta i l'alta en la Seguretat Social de la persona respecte de la qual se sol·licita l'ajuda.  
k) Quan l'ajuda sol·licitada siga per a la realització de la verificació de comptes s'aportarà a més un certificat del Registre de Cooperatives acreditant el nomenament de l'expert comptable en el registre de l'informe de verificació de comptes, el compte de resultats consolidada corresponent a l'exercici auditat i la factura dels professionals.  
l) Declaració jurada de no haver sol·licitat de l'administració altra ajuda amb la mateixa finalitat.  
Article quaranta-nou. Terminis  
El termini de presentació de sol·licituds finalitzarà el 30 de setembre de 1995, excepte en el supòsit d'ajudes per a l'obtenció d'avals, que finalitzarà el 31 de desembre de 1995.  
El termini de sol·licitud per a les accions estipulades en l'article 42.1.a) finalitzarà el 30 de maig de 1995. Excepcionalment i per causes degudament motivades, es podran presentar sol·licituds amb el límit de 30 de setembre, en particular, dirigides a accions destinades a grups promotors d'entitats de treball associat i a empreses amb conflictes interns derivats de deficiències formatives en el funcionament de l'economia social.  
Article cinquanta. Procediment i resolució  
1. Les direccions territorials revisaran i verificaran les sol·licituds. Quan les sol·licituds estigueren incompletes, el sol·licitant, a requeriment de la direcció territorial escaient, l'haurà de completar en el termini de deu dies. En cas contrari, s'arxivarà l'expedient sense més tràmit.  
La direcció territorial escaient, una vegada completat i valorat l'expedient, el trametrà a la Direcció General d'Ocupació i Cooperació per dictar-ne la pertinent resolució, tret dels referits a la renda de subsistència, que seran resolts per la direcció territorial.  
2. El termini màxim de resolució dels expedients serà de 6 mesos comptadors des de la presentació. Transcorregut aquest termini sense una resolució expressa, s'entendrà denegada l'ajuda sol·licitada.  
Contra la resolució es podrà formular un recurs ordinari davant el Conseller de Treball i Afers Socials o el Director General d'Ocupació i Cooperació, segons l'òrgan que haguera dictat la resolució recorreguda.  
Els beneficiaris de les ajudes hauran d'assabentar la Direcció General d'Ocupació i Cooperació de qualsevol alteració en les circumstàncies regulades en la seua concessió i qualsevol altre fet que puga frustrar l'assoliment de la finalitat social perseguida per l'ajuda percebuda.  
3. Quan el beneficiari de l'ajuda sega una entitat de les esmentades al punt b) de l'article 37 se li podrà avançar el 40% de l'import de la subvenció, que es meritarà en el moment de la resolució de concessió i la resta se li abonarà una vegada justificada la totalitat de la subvenció.  
Quan es produesca aquesta bestreta, el beneficiari de la subvenció estarà obligat a garantir-la mitjançant l'aportació d'un aval bancari. Aquest aval tindrà validesa mentre la Conselleria de Treball i Afers Socials no n'autoritze la cancel·lació per mitjà de la Direcció General d'Ocupació i Cooperació i l'aval haurà de contenir expressament la renúncia al benefici d'excussió i respondrà del deute amb caràcter solidari.  
L'esmentat aval s'haurà de dipositar en la Caixa General de Dipòsits de la Conselleria d'Economia i Hisenda i es lliurarà en la Direcció General d'Ocupació i Cooperació una fotocòpia compulsada de la carta de pagament.  
4. Per a la concessió de les subvencions i la fixació de la seua quantia es tindran en compte els següents criteris:  
a) La viabilitat tècnica, econòmica i financera del projecte, així com la de la mateixa entitat sol·licitant, en funció de la seua organització, gerència, adequada dimensió i competitivitat.  
b) La constitució i/o el manteniment de cooperatives de segon o d'ulterior grau, o de consorcis per a la gestió comuna d'activitats empresarials.  
c) La creació de llocs de treball de caràcter estable especialment per a menors de 25 anys, dones que es reincorporen a l'activitat laboral i aturats de llarga durada.  
d) La dificultat d'accés a altres fonts de finançament.  
e) Altres ajudes obtingudes de la Generalitat Valenciana i/o d'altres administracions públiques.  
f) El percentatge de treballadors socis en el total de treballadors i el percentatge de capital de socis treballadors sobre el capital total.  
Article cinquanta-un. Justificació i pagament de les ajudes  
1. A fi de procedir al pagament de l'ajuda en concepte de subvenció financera s'entendrà que està justificada amb la presentació de l'escaient contracte de préstec.  
2. Per tal de procedir al pagament de l'ajuda en concepte de subvenció d'inversió en actius fixos s'entendrà que està justificada amb la presentació de la factura definitiva o de la documentació fefaent acreditativa de la realització de la inversió.  
3. A fi de procedir al pagament de l'ajuda en concepte d'assistència tècnica en la modalitat de contractació caldrà aportar les nòmines i els documents de cotització a la Seguretat Social.  
Article cinquanta-dos. Concurrència de diverses ajudes d'aquest títol  
En el cas que concorregueren les ajudes previstes en l'art. 38.a) i 38.c) d'aquesta disposició, la quantia total d'aquestes no superarà el màxim del 30% de la inversió prevista.  
Article cinquanta-tres  
Tindran preferència per obtenir les ajudes previstes en els apartats a), b), c), d) i g), de l'article 38, aquelles entitats que, a més de reunir els requisits exigits en aquesta Ordre, no hagen rebut el mateix tipus de subvenció en els dos últims exercicis pressupostaris.  
Títol III  
Ajudes a la contractació  
Capítol I  
Disposicions generals  
Article cinquanta-quatre. Objectius  
La Conselleria de Treball i Afers Socials estableix amb aquesta Ordre un programa d'ajudes a la contractació, amb l'objectiu d'elevar el nivell d'ocupació amb la creació de llocs de treball de caràcter temporal i indefinit, dirigit als següents col·lectius, per programes d'actuació:  
1. Programa de Contractacions Indefinides: aturats menors de 25 anys, demandants de primera ocupació menors de 30 anys, dones aturades majors de 25 anys que accedesquen a l'activitat laboral per compte d'altri o que s'hi reincorporen i la conversió de contractes temporals en indefinits, tots ells formalitzats al llarg de l'exercici de 1995.  
2. Programa de Primera Contractació: aturats que, sent contractats per un treballador autònom, comunitats de béns, societat civil o professionals liberals, representen per a aquests empleadors la primera contractació, tots ells formalitzats durant l'exercici de 1995.  
Capítol II  
Programa de contractacions indefinides  
Article cinquanta-cinc. Destinataris  
Es podran acollir a aquesta mesura de foment d'ocupació les persones físiques o jurídiques amb àmbit d'actuació en la Comunitat Valenciana, que ocupen menys de 50 treballadors, que desenvolupen una activitat, amb o sense finalitat de lucre i que creen llocs de treball estable que reunesquen i que complesquen els requisits i les condicions que es contenen en els articles següents.   
Als efectes indicats, es considerarà creació de llocs de treball estable aquells la provisió dels quals es realitze en centres de treball radicats en la Comunitat Valenciana, mitjançant contractes de treball per compte d'altri, durada indefinida i a jornada de treball completa.  
Article cinquanta-sis. Requisits dels empleadors  
Les persones físiques o jurídiques esmentades en l'article anterior hauran d'acreditar els segúents requisits:  
1. Realitzar una activitat de caràcter empresarial, professional o de caràcter social sense ànim de lucre, en l'àmbit territorial de la Comunitat Valenciana.  
2. Estar inscrites com a persones o entitats empleadores en els règims de la Seguretat Social en què existesca afiliació de treballadors per compte d'altri.  
3. Trobar-se al corrent en les seues obligacions fiscals i amb la Seguretat Social, o tenir concedit per part dels organismes competents un ajornament o qualsevol altre benefici de caràcter fiscal o social.  
4. No haver amortitzat llocs de treball en l'any immediat anterior a la/es contractació/ns acollides a aquesta Ordre per les causes següents:  
a) Expedient de regulació d'ocupació, tret de causa de força major.  
b) Acomiadament declarat nul o improcedent per sentència ferma.  
c) Conciliació administrativa o judicial.  
5. En el cas que l'entitat sol·licitant siga una societat anònima laboral o cooperativa de treball associat no s'hi ha d'haver reduït el nombre de socis treballadors.  
Article cinquanta-set. Requisits dels treballadors  
Els/les treballadors/es que siguen contractats/des a fi d'acollir-se als beneficis que posteriorment es determinen, hauran de reunir els següents requisits:  
1. Quant a la situació de desocupació, les exigides per la vigent legislació bàsica d'ocupació i hauran de romandre inscrits com a aturats/des en les corresponents oficines d'ocupació del INEM, amb la deguda actualització de la targeta de demanda d'ocupació.  
2. Quant als grups d'aturats o col·lectius amb determinades característiques comunes hauran d'estar enquadrats en alguns dels següents:  
2.1. Joves menors de 25 anys.  
2.2. Demandants de primera ocupació menors de 30 anys.  
2.3. Dones aturades majors de 25 anys, aturades de llarga durada.  
2.4. Dones aturades majors de 25 anys que es reincorporen a l'activitat laboral.  
3. Els/les treballadors/res s'entendran compresos en els apartats anteriors d'acord amb les següents regles:  
3.1. Els joves, menors de 25 anys, no hauran de tenir complerts aquests en la data de la contractació i acreditaran la seua situaciò de desocupació amb la mera inscripció en les oficines d'ocupació del INEM prèvia a la data del contracte.  
3.2. Seran considerats com a demandants de primera ocupació, menors de 30 anys, els qui en la data de la seua contractació no hauran complert l'esmentada edat i la seua experiència laboral pel seu compte o pel d'altri no excedesca de sis mesos, o de 180 dies, en el cas de cotització diària o setmanal, i que acrediten, així mateix, la seua situació d'atur amb la inscripció en les oficines del INEM prèvia a la data del contracte.  
3.3. Les dones aturades majors de 25 anys hauran de romandre inscrites com a tals durant almenys 6 mesos previs a la seua contractació i tenir complerta aquesta edat en la data del contracte.  
3.4. S'entendrà que les dones majors de 25 anys es reincorporen a l'activitat laboral si en els cinc anys anteriors a la contractació no han realitzat cap activitat laboral pel seu compte o pel d'altri, ni professional col·legiada, i que acrediten la situació de desocupació amb la inscripció com a tals en les oficines del INEM, durant almenys 3 mesos previs a la data del contracte.  
4. Els treballadors/res no podran trobar-se en les següents situacions respecte de l'empleador sol·licitant:  
4.1. Ser soci o membre del consell d'administració o de l'òrgan que en realitze les funcions en les entitats sol·licitants de caràcter societari mercantil o cooperatiu.  
4.2. Pertànyer als òrgans de representació i/o direcció en les institucions i entitats sense ànim lucratiu sol·licitants.  
4.3. Tenir relació conjugal o familiar per consanguinitat o afinitat, fins al 2n. grau inclusivament, amb l'empleador o amb els qui ocupen llocs d'alta direcció, si són entitats o persones jurídiques les sol·licitants.  
4.4. Haver tingut una relació laboral per compte d'altri amb l'empleador, en l'any immediat anterior al de la contractació, sota qualsevol modalitat de contracte laboral, excepte en els supòsits de conversió de contractes temporals en indefinits regulats en l'article següent.  
Article cinquanta-vuit. Ajudes i quantia  
Les ajudes que s'estableixen en el programa de contractacions indefinides, regulat en aquesta Ordre, tenen el concepte de subvenció per contractació realitzada en els termes establerts en l'article 54.  
Les quanties queden fixades per a l'exercici de 1995 de la següent manera:  
a) Per contracte indefinit i a jornada completa d'aturats menors de 25 anys i demandants de primera ocupació menors de 30 anys: 500.000 PTA.  
b) Per contracte indefinit i a jornada completa de dones aturades majors de 25 anys, desocupades, aturades de llarga durada o que es reincorporen a l'activitat laboral: 750.000 PTA.  
c) Per conversió de contractes temporals regulats en el Reial Decret 2.104/1984, de 21 de novembre, en altres de durada indefinida i a jornada completa: 250.000 PTA.  
En tot cas, les subvencions no podran excedir de 750.000 PTA per contracte formalitzat, ni de 56.645.270 PTA per sol·licitant en el mateix exercici.  
Les subvencions que es concediran en aplicació d'aquest programa seran incompatibles amb altres procedents de qualsevol administració pública, que es concedesquen a idèntiques contractacions i que consistesquen en quantitats prèviament fixades a preu fet. A aquest efecte seran compatibles amb els incentius a la contractació que consistesquen en bonificacions i/o exempcions d'índole fiscal o de cotització a la Seguretat Social, conformement amb disposicions legals i reglamentacions vigents.  
CapítoL III  
Programa de primera contractació  
Article cinquanta-nou. Destinataris  
Es podran acollir a aquesta mesura de foment d'ocupació els empleadors integrats en el règim especial de la Seguretat Social per als treballadors autònoms, professionals liberals, les comunitats de béns i les societats civils amb àmbit d'actuació en la Comunitat Valenciana que contracten el seu primer treballador de manera temporal o estable i que reunesquen els requisits i les condicions que es contenen en els articles següents.  
A l'efecte indicat, es considerarà contractació temporal aquella la provisió de la qual es realitze en centres de treball radicats en la Comunitat Valenciana, mitjançant les modalitats de contractació regulades pel Reial Decret 2.104/1984, de 21 de novembre, així com qualsevol altra modalitat de contractació laboral vigent al seu moment a jornada completa i amb una durada mínima de dos anys per a tots els casos, quan així ho establesca la Conselleria de Treball i Afers Socials.  
Per la seua part, es considerarà una contractació estable aquella la provisió de la qual es realitze en centres de treball radicats en la Comunitat Valenciana, mitjançant contractes de treball per compte d'altri, durada indefinida i a jornada completa.  
Article seixanta. Requisits dels empleadors  
Les persones físiques esmentades en l'article anterior hauran d'acreditar els següents requisits:  
1. Realitzar una activitat de caràcter empresarial o professional.  
2. Estar inscrites com a persones físiques empleadores en els règims de la Seguretat Socials en què existesca afiliació de treballadors per compte d'altri.  
3. Trobar-se al corrent en les seues obligacions fiscals i de Seguretat Social o tenir concedit pels organismes competents un ajornament o qualsevol altre benefici de caràcter fiscal o social.  
4. La contractació objecte de la subvenció ha de ser la primera que efectua l'empleador sol·licitant.  
Article seixanta-un. Requisits dels treballadors  
Els treballadors que siguen contractats a fi d'acollir-se als beneficis que es determinen en els articles següents hauran de reunir els requisits que tot seguit es determinen:  
1. Trobar-se en situació legal de desocupació conformement amb la legislació vigent i aquesta s'acreditarà amb la mera inscripció en l'oficina d'ocupació del INEM, prèvia a la data del contracte.  
2. Els treballadors no podran trobar-se en les següents situacions respecte de l'empleador sol·licitant:  
2.1. Ser soci o membre del consell d'administració o de l'òrgan que en realitze les funcions en les entitats sol·licitants.  
2.2. Tenir relació conjugal o familiar, per consanguinitat o afinitat, fins al 2n grau inclusivament, amb l'empleador o amb els qui ocupen llocs d'alta direcció, si són persones jurídiques les sol·licitants.  
Article seixanta-dos. Ajudes i quantia  
Les ajudes que s'estableixen en el Programa de Primera Contractació, regulat en aquesta Ordre, tenen el concepte de subvenció per contractació realitzada en els termes establerts en l'article 54.  
Les quanties queden fixades per a l'exercici de 1995 de la seguent manera:  
a) Per contracte temporal dels regulats en el Reial Decret 2.104/1984, de 21 de novembre, de dos anys com a mínim de durada i a jornada completa: 500.000 PTA.  
b) Per contracte indefinit i a jornada completa: 750.000 PTA.  
En tot cas, les subvencions no podran excedir de 750.000 PTA per contracte formalitzat.  
Les subvencions que es concedesquen en aplicació d'aquest programa seran incompatibles amb altres procedents de qualsevol administració pública, que es concedesquen a idèntiques contractacions i que consistesquen en quantitats prèviament fixades a preu fet. A aquest efecte seran compatibles amb els incentius a la contractació que consistesquen en bonificacions i/o exempcions d'índole fiscal o de cotització a la Seguretat Social, conformement amb les disposicions legals i reglamentacions vigents.  
Capítol IV  
Disposicions comunes  
Article seixanta-tres. Sol·licituds, documentació i terminis  
Els empleadors i/o entitats jurídiques, per obtenir les subvencions o la contractació, a què es refereixen els articles anteriors, hauran de presentar una sol·licitud en el model establert a aquest efecte, a la qual adjuntaran la documentació que tot seguit s'especifica, per tramitar-la:  
1. Número d'Identificació Fiscal.  
2. Acreditació de la personalitat jurídica, en el cas que el sol·licitant siga una persona jurídica (escriptures, estatuts, inscripció registral...).  
3. Certificació de dades de domiciliació bancària.  
4. DNI i acreditació prèvia de desocupació dels treballadors contractats; se n'exceptuen aquells treballadors el contracte temporal dels quals es convertesca en indefinit.  
5. Còpia/es del/s contracte/s de treball visats per l'oficina d'ocupació corresponent, que s'hauran de formalitzar per escrit. En el supòsit de conversió de contractes temporals en indefinits caldrà aportar el contracte temporal que substitueix la contractació per temps indefinit. El termini de presentació serà d'un mes des que es formalitze la contractació.  
6. Altes i/o afiliació i alta dels treballadors contractats en el règim de la Seguretat Social que escaiga.  
7. Justificació d'estar al corrent en les obligacions fiscals i amb la Seguretat Social, l'any immediat anterior al de la data de sol·licitud.  
8. Específicament en el Programa de Contractació Indefinida, s'adjuntarà, juntament amb la resta de documentació, una declaració responsable sobre el compliment del que preceptua l'apartat 4 de l'article 56.  
9. Per al supòsit que el contracte siga de caràcter indefinit, un compromís subscrit per l'empleador o persona amb poder suficient de mantenir el lloc de treball subvencionat un mínim de tres anys comptadors des de la data del contracte inicial.  
10. Així mateix, i dins del Programa de Contractació Indefinida, l'acreditació en el cas dels demandants de primera ocupació menors de 30 anys i de les dones que es reincorporen a l'activitat laboral, es realitzarà aportant-hi addicionalment una certificació de cotitzacions de les entitats gestores de la Seguretat Social, així com una declaració jurada dels interessats de no haver exercit cap prfessió col·legiada no inclosa en cap dels règims de la Seguretat Social, en el període requerit per considerar-se incursos en ambdós col·lectius.  
11. A l'efecte d'acreditar que els sol·licitants tenen contractats menys de 50 treballadors, en el Programa de Contractació Indefinida s'adjuntaran els documents TC2 corresponents als tres últims mesos anteriors a la data de presentació de la sol·licitud.  
12. Declaració responsable sobre el compliment dels treballadors dels requisits establerts en els arts. 57.4 i 61.2.   
El lloc de presentació de les sol·licituds serà la direcció territorial de la Conselleria de Treball i Afers Socials de la província on es troben els centres de treball, en la qual s'incorporen els treballadors contractats pels quals sol·liciten la/es subvenció/ns, sense perjudici del que disposa l'article 38.4 de la Llei 30/92.  
El termini de presentació de sol·licituds finalitzarà el dia 30 de setembre de cada exercici en què estiguen vigents els programes o si s'escau el següent dia hàbil si aquell no ho era.  
La sol.licitud s'haurà de demanar en el termini màxim de tres mesos des que s'efectue la contractació.  
Article seixanta-quatre. Competència, resolució i recursos  
Rebudes les sol·licituds, les direccions territorials de la Conselleria de Treball i Afers Socials instruiran els expedients.  
Quan la documentació aportada a l'expedient siga incompleta o incorrecta, la direcció territorial corresponent requerirà l'interessat perquè, en un termini de 10 dies, repare la falta o presente la documentació pertinent amb la indicació en el mateix acte que si no ho fera així se li tindrà per desistit en la seua petició i s'arxivarà sense més tràmit.  
La resolució de ls subvencions regulades en aquest títol s'atribueix al director territorial de Treball de la província on l'empresa tinga la seu social.  
El termini màxim de resolució s'estableix en sis mesos des de la sol·licitud; aquesta resolució s'entendrà desestimada si no se'n produeix una resolució expressa dins del termini abans esmentat.  
Les resolucions a què es refereix el paràgraf anterior no exhaureixen la via administrativa i en la seua contra es podrà interposar un recurs ordinari davant el Director General d'Ocupació i Cooperació, en el termini d'un mes des de la notificació de la resolució corresponent.  
Article seixanta-cinc. Pagament i justificació  
Les resolucions de concessió de les subvencions sol·licitades es condicionaran a la presentació de la documentació acreditativa, esmentada en l'article 63.  
Comprovats aquests punts i unida la documentació a l'expedient, es procedirà al pagament d'una sola vegada, amb la prevenció al beneficiari d'observar estríctament el compliment de les obligacions que assumeix en percebre fons de caràcter públic.  
Article seixanta-sis. Obligacions dels empleadors  
Sense perjudici de les obligacions i dels drets que l'ordre social vigent estableix per als empleadors, pel que fa a aquesta Ordre, es declaren els següents:  
1. Formalització dels contractes per escrit.  
2. En el supòsit que el treballador contractat causara baixa en l'empresa, aquesta tindrà obligació de contractar un altre que reunesca idèntics requisits en un termini màxim d'un mes comptadors des del cessament d'aquests, fins al compliment total de durada del contracte subvencionat.  
3. Per al cas en què el contracte efectuat siga de caràcter indefinit, tindrà l'obligació de mantenir els llocs de treball creats un mínim de tres anys.  
4. Específicament per al Programa de Contractacions Indefinides, no es podrà procedir a l'amortització d'altres llocs de treball per les causes preceptuades en l'apartat 4 de l'article 56.  
5. Facilitar totes les dades i la informació en qüestions relacionades amb les subvencions concedides, ja li siga requerit per la Conselleria de Treball i Afers Socials o pel personal designat per aquesta per a l'esmentada comesa, així com comunicar a aquesta les incidències i variacions que es produesquen en relació amb aquelles.  
Article seixanta-set. Obligacions dels treballadors  
Com que no són aquests destinataris directes de les subvencions, pel que a aquest programa es refereix, els treballadors únicament tindran l'obligació de facilitar, quan siguen requerits per a això, als òrgans competents de la Conselleria de Treball i Afers Socials, la informació relativa al lloc de treball que ocupa en la mesura en què estiga subvencionat a l'empara d'aquesta convocatòria.  
Títol IV  
Altres ajudes de foment de l'ocupació  
Article seixanta-vut. Objectius  
S'estableixen dins d'aquest títol una sèrie d'ajudes la gestió de les quals va ser transferida des de l'administració central i els objectius bàsics de les quals són els següents:  
1. Programa autoocupació: facilitar l'establiment com a treballadors "autònoms" o pel seu compte d'aturats.  
2. Integració laboral del minusvàlid: promoció i ajuda a la integració laboral de persones amb minusvàlua a través de la creació i del manteniment de llocs de treball en centres especials d'ocupació, així com la seua constitució en treballadors "autònoms" o pel seu compte.  
3. Jubilacions anticipades: ajudes a empreses en crisi no subjectes a plans de reconversió, així com a les que tinguen subscrit amb la Seguretat Social l'escaient conveni especial de cotització.  
4. Sosteniment de guarderies infantils laborals: ajudes a guarderies infantils laborals, qualificades i inscrites en el registre administratiu creat a aquest efecte.  
Capítol I  
Autoocupació  
Article seixanta-nou. Ajudes i beneficiaris  
1. S'estableix en l'àmbit de la Comunitat Valenciana, un programa de promoció d'ocupació autònoma que té per objecte promoure i ajudar a finançar la constitució com a treballadors "autònoms" o pel seu compte a persones aturades.  
Amb aquesta finalitat, la Conselleria de Treball i Afers Socials podrà concedir les ajudes següents:  
a) Subvencions a fons perdut o "rendes de subsistència", que contribuesquen a garantir uns ingressos mínims a l'inici de l'activitat.  
b) Subvencions per a la reducció d'interessos de crèdits acollits al conveni.  
c) Ajudes per a assistència tècnica.  
2. A l'efecte d'aquesta disposció, s'entendrà com a persona aturada aquella que no tinga una ocupació remunerada i que conste inscrita com a aturada en les oficines d'ocupació.  
3. S'entendrà com a treballador autònom o pel seu compte aquell que realitza de forma habitual, personal i directa una activitat econòmica a títol lucratiu, i sense subjecció per això a un contracte de treball i encara que utilitze el servei remunerat d'altres persones. No tindran aquesta consideració els qui, sent socis de societats mercantils, a més de l'aportació de capital, figuren en els seus òrgans d'administració com a càrrecs amb facultats executives.  
No es podran beneficiar de les ajudes regulades en aquest capítol els qui causen alta en el règim especial de treballadors autònoms com a col·laboradors, a l'empara del que disposa l'art. 3.b) del Decret 2.530/70, de 20 d'agost.  
Article setanta. Subvencions a fons perdut o "rendes de subsistència"  
Es concediran subvencions, pèr una sola vegada, de dues centes cinquanta mil pessetes (250.000 PTA), que contribuesquen a garantir uns ingressos mínims durant l'inici de l'activitat , a aquelles persones aturades menors de 25 anys o majors d'aquesta edat que romanguen, si més no, sis mesos en aquesta situació.  
La quantia d'aquestes ajudes podrà ser incrementada per a determinats col·lectius en un cent per cent, en el supòsit que els programes presentats a aquest efectes siguen aprovats pel Fons Social Europeu. En aquest cas, bastarà una resolució motivada de l'òrgan competent per a la concessió.  
Article setanta-un. Subvencions financeres  
1. Es concediran subvencions per a la reducció d'interessos de préstecs destinats a finançar les inversions necessàries per a la constitució en treballadors autònoms o pel seu compte.  
2. Els préstecs, perquè siguen subvencionables, hauran de ser concedits per aquelles entitats de crèdit que tinguen subscrit, a aquest efecte, el pertinent conveni de col·laboració financera amb la Conselleria de Treball i Afers Socials o, si no n'hi havia, amb el Ministeri de Treball i Seguretat Social.  
No seran subvencionables els préstecs que no reunesquen les condicions i característiques expressades en aquests convenis.  
3. Aquestes subvencions seran de fins a 5 punts d'interés fixat, segons el conveni en vigor en cada moment, per l'entitat creditícia que concedesca el préstec. Es calcularan com si es meritaren cada any de durada, incloent-hi el possible període de manca i es destinaran exclusivament a l'amortització parcial del principal.  
4. L'import dels préstecs objecte de subvenció estarà comprés entre 500.000 i 2.000.000 de pessetes, excepte si la petició de subvenció s'acompanya d'un pla d'inversions en actius fixos i, en aquest cas, el valor d'aquestes fixarà l'import màxim del préstec, amb el límit de 4.000.000 PTA.  
5. Aquests préstecs no podran ser cancel·lats durant el primer any de vida. Si es fera així, el prestatari estarà obligat a reintegrar a la Tresoreria de la Generalitat Valenciana la totalitat de la subvenció percebuda. Si l'amortització anticipada es produira una vegada transcorregut aquest període, el reintegrament ho serà de la part de subvenció no meritada.  
Article setanta-dos. Assistència tècnica  
Les ajudes per a assistència tècnica tindran com a finalitat subvencionar aquells estudis de viabilitat prestats per empreses o per professionals legalment habilitats que faciliten l'autoocupació.  
La subvenció concedida no podrà excedir del 50% del cost de l'estudi presentat.  
Article setanta-tres. Requisits  
a) En general:  
- Ser aturat i estar inscrit en l'oficina d'ocupació.  
- No haver iniciat l'activitat abans de demanar les ajudes, sense perjudici del que n'assenyala l'article 74.3.  
- Acreditar que es troba al corrent en el compliment de les obligacions tributàries i, si s'escau, amb la Seguretat Social.  
b) Específics:  
- Per a l'obtenció de l'ajuda assenyalada en l'article 70 caldrà tenir reconegut el dret a la subvenció financera que estableix l'article 71. Així mateix, els aturats majors de 25 anys hauran de romandre, si més no, sis mesos inscrits en l'oficina d'ocupació.  
- Per accedir a l'ajuda indicada en l'article 71, tenir concedit un préstec en els termes assenyalats en l'apartat segon de l'esmentat article.  
- Els sol·licitants de l'ajuda per assistència tècnica que regula l'article 72, hauran d'acreditar la necessitat objectiva de realitzar un estudi previ a l'inici de l'activitat.  
Article setanta-quatre. Normes de procediment  
1. Les sol·licituds de subvenció es demanaran davant le direcció territorial de Treball de la Conselleria de Treball i Afers Socials correponent per raó del domicili del peticionari, o de la localitat en la qual exercirà l'activitat, en els model oficials que aquestes facilitaran i hi adjuntaran, en exemplar doble, la documentació que en l'article 75 s'especifica, sense perjudici del que disposa l'artice 38.4 de la Llei 30/92.  
2. Les sol·licituds es podran presentar amb caràcter previ a l'inici de l'activitat o bé en el termini màxim de dos mesos des d'aquell. En tot cas, aquest inici no podrà ser anterior a l'u de gener de l'any en què se sol·liciten les ajudes.  
Quan la documentació aportada a l'expedient siga incorrecta o estiga incompleta, la direcció territorial de Treball corresponent requerirà l'interessat perquè, en un termini de 10 dies, repare la falta o presente la documentació pertinent, amb l'advertiment que, si no ho formalitzara, se li tindrà per desistit en la seua petició i s'arxivarà sense més tràmit.  
3. El termini de presentació de sol·licituds finalitzarà el dia 30 de setembre de cada exercici.  
Article setanta-cinc. Documentació  
Per donar curs a les sol·licituds de les ajudes establertes en aquest capítol s'hauran d'acompanyar de la següent documentació:  
1. Memòria de l'activitat que es realitzarà.  
2. DNI i la tergeta NIF.  
3. Còpia de la targeta de demanda d'ocupació, actualitzada, o un certificat de situació de demanda, expedit pel INEM.  
4. Declaració del IRPF de l'any anterior o declaració jurada de no ser un subjecte passiu obligat a declarar.  
5. Certificat de dades de domiciliació bancària (segons model).  
6. Certificat d'aprovació del préstec expedit per l'entitat creditícia escaient, segons les condicions fixades en el conveni en vigor.  
7. Si s'escau, projecte d'inversions i pressupostos d'aquestes.  
8. En el supòsit d'haver iniciat l'activitat prèviament a la sol·licitud de les ajudes, caldrà aportar la declaració d'alta en l'Impost d'Activitats Econòmiques i una resolució de la direcció provincial de la Tresoreria General de la Seguretat Social d'inclusió en el règim especial de treballadors autònoms.  
9. Si el peticionari constitueix o s'integra en una comunitat de béns, haurà d'aportar una còpia del contracte o de l'escriptura de constitució d'aquesta i justificar haver liquidat l'Impost sobre Transmissions Patrimonials i Actes Jurídics Documentats.  
Article setanta-sis. Resolució  
La competència per resoldre serà del director territorial de la Conselleria de Treball i Afers Socials correponent, conformement amb el que indica l'article 74.1, el qual dictarà la resolució pertinent en el termini màxim de tres mesos des que l'expedient estiga plenament documentat.  
Prèviament a la resolució podrà demanar els informes que considere oportuns.  
La sol·licitud s'entendrà desestimada si no se'n produeix una resolució expressa dins del termini abans esmentat.  
La resolució adoptada es notificarà als interessats. Així mateix, les resolucions que concedesquen les subvencions financeres contingudes en l'article 70 es comunicaran a l'entitat creditícia que haurà facilitat el préstec al beneficiari.  
Article setanta-set. Pagament i justificació  
1. Notificada la resolució, perquè es faça efectiu el pagament els beneficiaris hauran d'acreditar, en el termini de 2 mesos, l'inici de l'activitat laboral pel seu compte i, si s'escau, l'alta en l'escaient règim especial de la Seguretat Social, tret que ja hagueren acreditat aquests punts anteriorment.  
2. Les subvencions concedides en concepte de reducció d'interessos es lliuraran directament i d'una sola vegada a l'entitat creditícia pertinent, la qual practicarà l'amortització del principal en la quantia d'aquelles.  
Es podrà efectuar el pagament anticipat de les subvencions financeres corresponents a préstecs amb una quantia que supere els 2.000.000 PTA, sempre que el beneficiari formalitze un aval bancari solidari o amb renúncia expressa al benefici d'excussió, a favor de la Generalitat Valenciana per un import igual al de la subvenció concedida. Aquesta garantia no podrà ser cancel·lada fins que no es justificaran degudament les inversions en actius fixos realitzades a què fa referència l'article 71.4.  
Aquesta justificació s'haurà d'efectuar en el termini de dos mesos a partir del moment en què el benficiari formalitze el contracte del préstec subvencionat.  
3. En les subvencions atorgades per assistència tècnica caldrà aportar, a més, una minuta o factura pels serveis prestats, així com l'estudi objecte de subvenció.  
Article setanta-vuit  
No podran obtenir les ajudes establertes en aquesta Ordre els qui n'hagueren gaudit en algun dels tres exercicis anteriors al de la nova petició.  
Article setanta-nou  
Els beneficiaris de les ajudes contingudes en aquest capítol tindran obligació de mantenir l'activitat pel seu compte durant un temps mínim de tres anys. En cas contrari estaran obligats al reintegrament a la Tresoreria de la Generalitat Valenciana de la subvenció percebuda.  
Així mateix, quedaran obligats al reintegrament de l'import percebut en concepte de renda de subsistència, regulada en l'article 70, en el supòsit que regula el paràgraf primer de l'article 71.5.   
Capítol II  
Integració laboral de persones discapacitades  
Article vuitanta. Objectiu i ajudes  
S'estableix, en l'àmbit de la Comunitat Valenciana, un programa dirigit a promoure i a facilitar la integració laboral de persones amb minusvàlua a través de diverses ajudes que possibiliten la viabilitat i l'estabilitat de projectes generadors de llocs de treball que ocuparan persones afectades per qualsevol classe de minusvàlua.  
Amb aquesta finalitat les ajudes es destinaran a:  
a) Creació de llocs de treball en centres especials d'ocupació.  
b) Manteniment dels llocs indicats en l'apartat anterior.  
c) Facilitar l'establiment com a «treballadors/es "autònoms/es» o pel seu compte a persones que, sent minusvàlids/ es, romanguen en situació de desocupació.  
d) Altres iniciatives creadores d'ocupació, la finalitat de les quals siga la integració del treballador minusvàlid en el mercat ordinari.  
Article vuitanta-un. Creació de llocs de treball en centres especials d'ocupació  
Les ajudes recollides en aquest article tenen com a finalitat donar suport a projectes generadors d'ocupació, de caràcter estable, per a treballadors/es minusvàlids/es a través de la creació o ampliació de centres especials d'ocupació.  
A aquest efecte es podran concedir les següents ajudes:  
1. Subvencions a la contractació, en casos de projectes de reconegut interés social, en els quals la inversió en actius fixos siga un element de raonable consideració.  
2. Subvencions per a la reducció parcial d'interessos, fins a 6 punts, dels crédits formalitzats amb les entitats de crèdit que tinguen subscrit a aquest efecte un conveni amb la Conselleria de Treball i Afers Socials o, si no n'hi havia, amb el Ministeri de Treball i Seguretat Social.  
Els préstecs tindran com a objecte el finançament dels projectes indicats en el punt anterior i, les seues condicions i característiques, les expressades en el conveni vigent en cada exercici.  
3. Subvencions per a assistència tècnica, entenent-hi per tal les destinades a assessorament i/o formació empresarial, realització d'estudis de mercat, organització i plans de viabilitat, elaboració de projectes i en general totes aquelles accions que faciliten la iniciativa empresarial.  
L'assistència tècnica podrà ser atorgada d'ofici, quan de l'estudi de l'expedient se'n desprenga la necessitat, o concedida a instància de part.  
L'import de la subvenció no podrà superar el 80% del cost de l'assistència tècnica quan es concedesca a instància de part i podrà assolir la totalitat si s'atorga d'ofici.  
Les subvencions indicades en aquest article no excediran en còmput global de la quantia de dos milions de pessetes (2.000.000) per lloc de treball que es crearà, llevat de casos excepcionals.  
4. En aquells centres en què, per l'activitat econòmica que es desenvoluparà, o per la classe o el pel grau de minusvàlua dels/de les treballadors/es que s'hi integren es requeresca un especial pla formatiu, es podran concertar, inicialment, contractes d'aprenentatge de fins a dos anys de durada. Idèntica opció es permetrà als centres en els casos d'ampliació de la plantilla. En tot cas la celebració del contracte d'aprenentatge haurà de respectar els procediments i els límits per a aquesta modalitat contractual recollits en el RD 2.317/1993, de 29 de desembre, i la resta de normes reguladores del contracte d'aprenentatge.  
Transcorregut el termini de durada pactat, s'hauran de tranformar en contractes de durada indefinida sense que, en cap cas, no puguen ser ocupats aquests llocs de treball mitjançant nous contractes d'aprenentatge.  
Article vuitanta-dos. Ocupació autònoma  
Les persones minusvàlides que estiguen en situació de desocupació i que desitgen establir-se com a treballadors/es autònoms/es o pel seu compte podran accedir a les següents ajudes:  
1. Subvencions de 500.000 PTA, que contribuesquen a garantir uns ingressos durant l'inici de l'activitat econòmica.  
2. Subvencions per a la reducció d'interessos conformement amb el que assenyala el punt 2 de l'article anterior.  
Article vuitanta-tres. Manteniment de llocs de treball. Subvencions del cost salarial  
A fi de facilitar el manteniment dels llocs de treball, els centres especials d'ocupació podran accedir a les següents ajudes:  
1. Subvencions salarials, per un import màxim del 50% del salari míniim interprofessional, vigent en cada moment, corresponents als llocs de treball ocupats per minusvàlids/es que realitzen una jornada laboral ordinària.  
La subvenció corresponent als llocs de treball exercits per persones amb minusvàlua, que tinguen subscrit un contracte de treball d'acord amb el que indica l'article 81.4, experimentaran una reducció proporcional a la jornada laboral pactada.  
Quan un treballador/a es trobe en situació d'incapacitat laboral transitòria i el centre complemente la seua retribució fins al 100 per cent de la base reguladora, aquest serà creditor de l'ajuda salarial en la part proporcional a aquest complement.  
2. Bonificació de la totalitat de l'aportació empresarial a la Seguretat Social, incloent-hi la corresponent a les contingències d'accidents de treball i de malaltia professional i a quotes de recaptació conjunta.  
Aquestes bonificacions seran deduïdes directament pels CEO de les quotes que es liquidaran mensualment a la Seguretat Social, d'acord amb la normativa vigent en aquesta matèria.  
Article vuitanta-quatre. Altres subvencions al manteniment  
Els centres especials d'ocupació, a fi d'escometre determinades accions tendents a la consecució del manteniment del nivell d'ocupació i a facilitar-ne l'estabilitat podran accedir a:  
1. Subvencions per a l'adaptació de llocs de treball i eliminació de barreres arquitectòniques amb un límit del 80% del valor obtingut en multiplicar la quantia de 500.000 PTA pel nombre de treballadors/es minusvàlids/es que formen part de la plantilla del centre.  
2. Subvencions per una sola vegada, destinades a sanejar i a equilibrar finacerament i pressupostàriament el centre en els termes i en les condicions previstos en el Decret 2.273/85, de 4 de desembre, pel qual s'aprova el Reglament dels Centres Especials d'Ocupació, o l'ordre ministerial de 21 de febrer de 1986.  
3. Subvencions per assistència tècnica destinada primordialment a:  
a) Contractació de personal de direcció, tècnic i/o de suport terapèutic.  
b) Auditories o informes econòmics.  
c) Qualssevol altres que tinguen com a finalitat elevar els nivells de productivitat i rendibilitat, així com procurar la prestació de serveis d'ajust personal i social que requeresquen els/les treballadors/es minusvàlids/es.  
4. Aquells centres que per garantir el manteniment del nivell d'ocupació o per incrementar la productivitat requeresquen ampliar la seua capacitat productiva o escometre projectes de modernització, sense tenir una incidència immediata en la creació de nous llocs de treball, podran accedir a una subvenció que faciliten les inversions necessàries amb el límit del 80% del cost o de dos milions de pessetes per lloc de treball mantingut.  
Article vuitanta-cinc. Iniciatives per a la integració en el mercat ordinari  
S'estableixen ajudes dirigides a potenciar experiències singulars que suposen la creació de llocs de treball en l'empresa ordinària a través, fonamentalment, d'accions basades en "l'ocupaciò afermada" o altres d'anàloga naturalesa.  
L'ocupació d'aquests llocs s'haurà de realitzar mitjançant la contractació, en qualsevol de les modalitats previstes en l'Estatut dels Treballadors i normes que el desenvolupen, d'aturats afectats de minusvàlua psíquica. La durada del contracte i de la jornada efectiva de treball es determinarà en funció de les necessitats i de la capacitat del treballador. Les ajudes sufragaran fins al 80% dels costos inclosos en la memòria a que al·ludeix l'article 91.  
Requisits i procediment  
Article vuitanta-sis. Subvencions per creació de llocs de treball. Requisits  
1. Per accedir a les ajudes indicades en l'article 80, els qui promoguen o siguen titulars dels centres especials d'ocupació hauran d'acreditar respecte del projecte presentat:  
- Viabilitat tècnica, econòmica i financera.  
- Creació d'ocupació de caràcter estable.  
- Els llocs de treball la creació dels quals se subvencionarà hauran de ser ocupats per minusvàlids/es aturats/des i inscrits/es en les oficines d'ocupació.  
En el supòsit de creació d'un centre especial d'ocupació promogut per alguna entitat que ja exercesca algun tipus d'activitat econòmica, caldrà acreditar-ne el compliment de les obligacions amb la Hisenda Pública i amb la Seguretat Social.  
2. Els qui sol·liciten les ajudes per a l'establiment com a treballadors/es autònoms/es pel seu compte, hauran de reunir els segúents requisits:  
- Haver obtingut la qualificació de minusvàlua.  
- Trobar-se en situació de desocupació i inscrits en l'oficina d'ocupació en el moment de petició de les ajudes, sense perjudici del que disposa l'article 89.1.  
Article vuitanta-set. Ajudes per al manteniment de llocs de treball. Requisits  
1. Per accedir a les ajudes salarials i a la bonificació de les quotes de Seguretat Social indicades en l'article 83, els centres especials d'ocupació hauran d'estar al corrent en les seues obligacions tributàries i amb la Seguretat Social i en les retribucions als/a les treballadors/es amb un lloc de treball mereixedor de la subvenció.  
2. Els titulars de centres especials d'ocupació que sol·liciten les ajudes indicades en l'article 84 hauran d'acreditar indubtablement la seua necessitat, a més de l'indicat en el punt anterior. En els supòsits regulats en els números 2 i 4 serà requisit imprescindible la presentació d'un estudi econòmic que avale la pertinença de les esmentades ajudes.  
Article vuitanta-vuit. Requisits comuns per a les ajudes que preveuen els articles 81, 83 i 84  
Els centres especials d'ocupació que demanen les ajudes indicades hauran de reunir, a més del que assenyalen els articles precedents, els següents requisits:  
- Estar qualificats i inscrits en el registre administratiu creat per l'Ordre de la Conselleria de Treball i Seguretat Social de 10 d'abril de 1986. En el supòsit que el centre es trobe incurs en un expedient de desqualificació, no es donarà curs a la sol·licitud d'ajudes.  
- Haver realitzat, si s'escau, la justificació documental conformement amb el que indica l'article 5 de l'Ordre de 10 d'abril de 1988 esmentada.  
Article vuitanta-nou. Requisits per a les ajudes previstes en l'article 85  
Per accedir a les ajudes per iniciatives d'integració en el mercat ordinari, les associacions o entitats sense ànim de lucre i les corporacions locals sol·licitants hauran d'estar al corrent en el compliment de les seues obligacions amb la Hisenda Pública i amb la Seguretat Social.  
Article noranta. Procediment  
1. Les sol·licituds es presentaran en exemplar triple en els models que a aquest efecte editarà la Conselleria de Treball i Afers Socials, acompanyant a aquesta la documentació que s'assenyala en l'article 91.  
La presentació s'haurà d'efectuar davant la direcció territorial de Trebal corresponent per raó de veïnatge, sense perjudici del que preveu l'article 38.4 de la Llei 30/92.  
Aquest paràgraf no serà d'aplicació a les ajudes assenyalades en l'article 85, la tramitació del qual s'efectuarà directament davant la Direcció General d'Ocupació i Cooperació.  
2. Les direccions territorials instruiran l'oportú expedient verificant la documentació aportada. Quan aquesta siga incompleta es requerirà als/les interessats/des perquè, en un termini de 10 dies, reparen les faltes o adjunten els documents preceptius, amb l'advertiment que, si no ho feren, se'ls tindrà per desistits en la seua petició i s'arxivarà sense més tràmit.  
3. Malgrat el que s'assenyala en el punt anterior, quan la petició de subvenció corresponga a les ajudes regulades en els articles 81 i 84, la instrucció de l'expedient escaurà a la Direcció General d'Ocupació i Cooperació.  
4. Completat l'expedient, serà tramés a la Direcció General d'Ocupació i Cooperació.  
Article noranta-un. Documentació  
Conformement amb el que indica l'article 90 i per a l'acreditació dels requisits establerts en els article 86 i 87, la documentació que preceptivament caldrà adjuntar a les peticions de subvenció serà:  
a) Ajudes per a la creació de llocs de treball.  
- Identificació del/la promotor/a o representant, en el cas de centre especial d'ocupació de nova creació.  
- Acreditació del compliment de les obligacions amb la Hisenda Pública i amb la Seguretat Social.  
- Memòria i projecte d'inversions, així com les fonts de finançament.  
- Factures pro forma o pressupostos de les inversions que es realitzaran.  
- Relació de treballadors/es que es contractaran, dels quals caldrà acreditar la condició de minusvàlid/a i la situació de desocupació.  
- Si s'escau, certificat d'aprovació del préstec subvencionat.  
b) Ajudes per a l'autoocupació.  
- Memòria relativa a l'activitat que es realitzarà, amb indicació d'inversions projectades i de fonts de finançament.  
- Certificat de qualificació de minusvàlua.  
- Targeta de demanda de qualificació.  
- En el supòsit d'haver iniciat l'activitat prèviament a la sol·licitud de les ajudes caldra aportar una declaració d'alta en l'Impost d'Activitats Econòmiques i una resolució d'alta en el règim especial de treballadors autònoms.  
- Certificat d'aprovació del préstec subvencionable, si s'escau.  
- Acreditació del compliment de les obligacions amb la Hisenda Pública i amb la Seguretat Social.  
c) Ajudes per al manteniment dels llocs de treball. Costos salarials.  
- Relació nominativa del personal minusvàlid, per als llocs de treball dels quals se sol·licita la subvenció.  
- Justificació de les retribucions percebudes pels/les treballadors/es en els mes anterior a la data de presentació de la sol·licitud.  
- En el supòsit de ser contractats/des temporalment, caldrà aportar els contractes de treball, els parts d'alta en la Seguretat Social i l'acreditació de la minusvàlua i de la situació de desocupació.  
- Acreditació del compliment de les obligacions amb la Hisenda Pública i amb la Seguretat Social.  
d) Altres ajudes al manteniment.  
- Memòria relativa a l'objecte de la subvenció.  
- Acreditació de la personalitat, si s'escau, i dels costos que comporte l'acció.  
- Acreditació del compliment de les obligacions amb la Hisenda Pública i amb la Seguretat Social.  
e) Ajudes establertes en l'article 85.  
- Memòria de l'acció a realitzar.  
- Càlcul dels costos salarials dels treballadors a contractar, així com del personal tècnic de suport, preparadors laborals, etc.  
- Relació de treballadors minusvàlids inclosos en aquesta acció,  
- Acreditació del compliment de les obligacions davant laHisenda Pública i davant la Seguretat Social.  
En general, totes les sol·liciutds de subvenció, bé siguen per creació de llocs de treball, bé per autoocupació o per assistència tècnica prestada per persones físiques, caldrà identificar-hi la personalitat dels subjectes mitjançant l'aportació d'una còpia dels seus documents nacionals d'identitat.  
Article noranta-dos. Termini de presentació  
1. Per a la sol·licitud d'ajudes per creació de llocs de treball en centres especials d'ocupació, per establiment com a treballadors/es autònoms/es i les indicades en l'article 85, el termini de presentació serà el comprés entre l'1 de gener i el 30 de setembre de cada exercici.  
En el cas dels treballadors autònoms, la sol·licitud es podrà demanar bé prèviament a l'inici de l'activitat o bé en el termini màxim de 2 mesos des d'aquella. En tot cas, aquest inici no podrà ser anterior a l'1 de gener de l'any en què se sol·liciten les ajudes.  
2. Les sol·licituds d'ajudes per al manteniment de llocs de treball en centres especials d'ocupació, indicades en els articles 83 i 84, s'hauran de formalitzar en el mes de febrer, tret que el centre no haja iniciat encara les activitats; en aquest cas, el termini màxim per a la petició d'aquestes ajudes serà d'un mes a partir d'aquell moment.  
En el supòsit d'ampliació de plantilla, la sol·licitud d'ajuda respecte dels nous treballadors es realitzarà en el termini assenyalat, comptat a partir de la data de la contractació.  
Article noranta-tres. Resolució i pagament  
El Director General d'Ocupació i Cooperació adoptarà una resolució motivada, a la vista de l'expedient i de les necessitats reals que se'n desprenguen. La resolució s'haurà de dictar en el termini màxim de tres mesos, transcorregut el qual sense que se n'haja produït una resolució, s'entendrà desestimada la sol·licitud presentada.  
La subvenció es farà efectiva en els següents termes:  
a) Creació de llocs de treball en CEO.  
- Un 40% es lliurarà immediatament a la concessió, amb la prèvia formalització d'una aval bancari per l'import que cal pagar.  
- Un 20% s'abonarà després de justificar els fons lliurats anteriorment.  
- La resta de la subvenció concedida s'abonarà quan el beneficiari justifique el total de les inversions projectades i es formalitzen els contractes de treball objecte d'aquella.  
L'aval bancari no podrà ser cancel·lat fins que l'interessat no haurà justificat els fons percebuts corresponents al 20 per cent.  
La forma de pagament establerta podrà ser modificada amb una autorització prèvia del Consell.  
b) Autoocupació.  
El seu règim serà l'indicat en l'article 77.  
c) Manteniment de llocs de treball. Ajudes salarials.  
El pagament de la subvenció es realitzarà en quatre parts amb la justificació prèvia de les nòmines satisfetes trimestralment.  
La documentació haurà d'estar en poder de la Direcció General d'Ocupació i Cooperació abans del desé dia del més següent al de venciment del trimestre.  
d) Altres ajudes al manteniment.  
El seu règim serà l'establert en l'apartat a) d'aquest article, sense perjudici que puga ser modificat, amb l'autorització prèvia del Consell.  
e) Mesures d'integració en el mercat ordinari.  
Mateixa forma que l'apartat anterior.  
Capítol III  
Jubilacions anticipades  
Article noranta-quatre. Objectius  
S'estableix un programa d'ajudes a empreses en crisi no subjectes a plans de reconversió que facilite ajudes equivalents a la jubilació anticipada dels seus treballadors.  
La dotació pressupostada per a l'exercici de 1995 serà l'assignada pel Ministeri de Treball i Seguretat Social en l'ordre de distribució de fons assignats a les comunitats autònomes per a aquest programa que a l'efecte es publique.  
Article noranta-cinc. Requisits  
Les empreses en crisi no subjectes a plans de reconversió podran sol·licitar les ajudes regulades en aquesta Ordre quan els treballadors afectats complesquen els requisits següents:  
1. Que tinguen seixanta o més anys i que cessen en l'empresa abans d'arribar a l'edat ordinària de jubilació en el règim de la Seguretat Social d'enquadrament.  
2. Que en arribar a aquesta edat, pogueren tenir complert el període de cotització establert per tenir dret a la pensió de jubilació.  
3. Que estiguen d'alta o en situació assimilada a l'alta de la Seguretat Social, quan se sol·licite l'ajuda.  
Article noranta-sis. Ajudes i quanties  
La quantia de les ajudes per jubilació anticipada serà equivalent al 75% de la remuneració mitjana percebuda pel treballador durant els sis mesos precedents al seu cessament en l'empresa. Durant el període de percepció de l'ajuda, el treballador beneficiari serà considerat en situació assimilada a l'alta en el corresponent règim de la Seguretat Social i continuarà cotitzant-hi pel tipus corresponent a contingències comunes. A aquest efecte, es prendrà com a base de cotització la mitjana de les bases de cotització per contingències comunes dels sis mesos precedents al cessament en l'empresa.  
El finançament de les ajudes per jubilació anticipada i de les cotitzacions a la Seguretat Social que s'hagen pogut realitzar durant la seua percepció correspondrà en un 60% a les empreses sol·licitants i el 40% restant a la Conselleria de Treball i Afers Socials.  
La participació de l'empresa podrà superar aquest percentatge, si existeix conformitat prèvia.  
Article noranta-set. Sol·licitud, documentació i termini  
Les sol·licituds, acollint-se als beneficis enunciats anteriorment, seran presentades per les empreses davant les direccions territorials de Treball en els models que establirà a l'efecte la Conselleria de Treball i Afers Socials i que es facilitaran en les esmentades direccions territorials, sense perjudici del que disposa l'article 38.4 de la Llei 30/92. A aquestes sol·licituds s'haurà d'acompanyar la següent documentació:  
a) La que siga requerida, en cada cas, segons que disposa el Reial Decret 696/1890, de 14 d'abril, per als expedients de modificacions substancials de les condicions de treball i de suspensió i extinció de les relacions de treball, per acreditar l'existència de la causa econòmica o tecnològica a què es refereix l'esmentat reial decret.  
b) Relació dels treballadors per als quals se sol·liciten les ajudes en què s'indiquen les seus circumstàncies personals i laborals.  
c) Un document en què s'acredite la conformitat individualitzada dels treballadors d'acollir-se a aquestes ajudes.  
d) Un document en el qual es reculla el compromís d'anticipar als treballadors les ajudes que els hagueren estat reconegudes si, transcorreguts tres mesos des de la seua concessió no hagueren estat fetes efectives per causes imputables a les empreses i es podrà rescabalar aquesta de les quantitats anticipades amb la seua acreditació prèvia.  
e) El termini per acollir-se a les ajudes establertes finalitzarà el dia 31 d'octubre de 1995.  
Article noranta-vuit. Procediment  
Les direccions territorials de Treball analitzaran els expedients de sol·licitud de beneficis, verificaran si els impresos estan degudament formalitzats i si adjunten els documents que s'hi especifiquen i els trametran en el termini de deu dies a la Direcció General d'Ocupació i Cooperació, amb el seu informe, en els aspectes que considere necessaris per a la seua resolució.  
En el supòsit que l'expedient estiga incomplet, les direccions territorials de Treball requeriran el sol·licitant perquè, d'acord amb l'article 71.1 de la Llei 30/92, el complete en el termini màxim de deu dies.  
Article noranta-nou. Competències  
El Director General d'Ocupació i Cooperació apreciarà l'existència de la referida causa econòmica o tecnològica, a l'efecte de la concessió de les ajudes i dictarà una resolució accedint o denegant els beneficis sol·licitats. Abans de resoldre podrà sol·licitar els informes que considere adients.  
Les resolucions a què es refereix el paràgraf anterior exhauriran la via administrativa i es podran impugnar directament davant la jurisdicció contenciosa administrativa, en el termini de dos mesos des de la notificació; sense perjudici del que estableix la disposició transitòria.  
El termini màxim de resolució s'estableix en sis mesos des de la data de presentació de la sol·licitud. Transcorregut aquest termini sense que se'n dicte una resolució, s'entendrà desestimada la sol·licitud presentada.  
La resolució es notificarà al sol·licitant i als interessats directament o a través dels seus representants legals i a la Tresoreria General de la Seguretat Social, a l'efecte del pagament i se n'enviarà una còpia a la direcció territorial de Treball corresponent, perquè en prenga coneixement.  
Article cent. Pagament  
1. El pagament de les ajudes per jubilació anticipada als treballadors beneficiaris serà dut a cap per la Tresoreria General de la Seguretat Social en la mateixa forma i en els mateixos terminis que les pensions del propi sistema de la Seguretat Social.  
2. Les empreses ingressaran en la Tresoreria General de la Seguretat Social l'import de les ajudes i de les quotes al seu càrrec, dins del termini de trenta dies naturals, següents a la data en què se'ls notifica la seua quantia. Aquest ingrés es podrà efectuar íntegrament o de forma fraccionada.  
3. La Conselleria de Treball i Afers Socials posarà a disposició de la Tresoreria General de la Seguretat Social els fons públics necessaris per a l'abonament de les ajudes i ho podrà fer fraccionadament, per anualitats, en un termini màxim de quatre anys.  
Article cent-u  
Quant a les condicions per a concessió i percepció de les ajudes, les garanties de les empreses i allò no previst en aquesta disposció, s'hi seguirà el que disposa l'Ordre del Ministeri de Treball i Seguretat Social de 9 d'abril de 1986, per la qual es regula la concessió a les empreses en crisi, no subjectes a plans de reconversió, d'ajudes per a la jubilació anticipada dels seus treballadors.  
Article cent-dos. Conveni especial de cotització  
La Conselleria de Treball i Afers Socials podrà concedir ajudes a aquells treballadors, majors de 52 anys i menors de 60 pertanyents a empreses en crisi i que hi hagueren cessat, en virtut d'un expedient de regulació d'ocupació i que hagueren esgotat les prestacions contributives per desocupació, que hagueren subscrit amb la Seguretat Social l'escaient conveni especial de cotització regulat per l'Ordre del Ministeri de Treball i Seguretat Social de 18 de juliol de 1991.  
Les ajudes regulades en aquest article seran subvencions parcials o totals del cost anual dels referits convenis de cotització amb càrrec a fons propis de la Generalitat Valenciana.  
El pagament d'aquestes ajudes es podrà fer efectiu anualment amb la justificació acreditativa exigida en la resolució de concessió o bé a la presentació dels rebuts de pagament que estableix la Tresoreria de la Seguretat Social.  
El termini màxim de resolució s'estableix en sis mesos des de la sol·licitud; aquesta resolució s'entendrà desestimada si no se'n produeix una resolució expressa dins del termini abans esmentat.  
Capítol IV  
Sosteniment de guarderies infantils laborals  
Article cent-tres  
La Conselleria de Treball i Afers Socials concedirà ajudes a les guarderies infantils laborals que estiguen qualificades i inscrites en el registre administratiu creat a aquest efecte.  
Article cent-quatre. Concepte de la subvenció  
Les ajudes assignades a guarderies infantils laborals es concediran en forma de subvencions per cooperar-ne al sosteniment; es considerarà, a aquest efecte, les despeses ocasionades pels següents conceptes: costos salarials del personal docent i auxiliar, alimentació i generals de manteniment.  
Excepcionalment, espodran concedir ajudes a fi de sufragar totalment o parcialment aquelles obres de reposició i de manteniment que a parer de la Direcció General d'Ocupació i Cooperació siguen necessàries per garantir les condicions d'habitabilitat i seguretat dels centres. Per a l'avaluació d'aquestes ajudes es requerirà als titulars la presentació d'una memòria, o els pressupostos corresponents.  
Article cent-cinc. Sol·licitants i requisits  
1. Podran sol·licitar aquestes ajudes les guarderies que estiguen qualificades com a laborals i inscrites en el registre administratiu corresponent. La seua finalitat serà la guarda, atenció i desenvolupament de l'educació preescolar de fills menors de sis anys de dones treballadores, o de treballadors que no tinguen persones de la seua família que els atenguen. S'assmilaran a aquesta condició els/les aturats/des inscrits/es en les oficines d'ocupació.  
2. Seran requisits necessaris per a la concessió d'aquestes ajudes:  
a) Haver justificat les despeses que van servir de base per a la concessió de l'ajuda rebuda en l'exercici anterior.  
b) Les guarderies hauran de prestar serveis un mínim de 10 mesos a l'any, amb una jornada de, si més no, 6 hores diàries.  
c) Compromís d'ajustar-se al calendari laboral que cada any aproven les direccions territorials de Treball d'aquesta Conselleria.  
Article cent-sis. Criteris per a la concessió de les ajudes  
La quantia de les subvencions es determinarà conformement amb els següents criteris:  
a) Ubicació de la guarderia en un barri d'acció preferent.  
b) Nombre d'alumnes amb circumstàncies familiars conformes amb el que indica l'article 105.1.  
c) El nombre d'alumnes amb famílies que presenten uns ingressos familiars per càpita iguals o inferiors al 50% del SMI. Així mateix, s'estimarà favorablement la proporcionalitat que guarden les quotes que cal pagar amb els ingressos assenyalats.  
d) Ratio educador/xiquet; s'hi considerarà òptima la indicada en la taula següent.  
Edat Ratio  
0-1 5-7  
1-2 9-11  
2-3 11-14  
3-4 19-21  
4-6 24-26  
e) Període i horari de funcionament del centre.  
Article cent-set. Formalització  
Les sol·licituds es presentaran en exemplar doble conformement amb el model establert a aquest efecte i seran dirigides a l'Il·lm. Sr. Director General d'Ocupació i Cooperació. S'hauran de presentar durant el mes d'abril en la Direcció General d'Ocupació i Cooperació, sense perjudici del que assenyala l'article 38.4 de la Llei 30/92, de 26 de novembre, reguladora del Règim Jurídic de les Administracions Públiques i del Procediment Administratiu Comú.  
Article cent-vuit. Documentació  
En el moment de formalitzar-se la sol·licitud caldrà aportar la següent documentació:  
1. Justificants de les despeses hagudes durant els mesos de gener, febrer i març de l'any en curs, pels conceptes de: salaris i alimentació, si s'escau, i manteniment. Així mateix, s'inclouran les cotitzacions a la Seguretat Social corresponents als mesos de gener i febrer.  
2. Relació nominal del personal de la guarderia.  
3. Relació nominal d'alumnes, diferenciada per edats, amb indicació de les circumstàncies familiars, certificada per responsable del centre escolar.  
4. Previsió econòmica per a l'exercici en curs.  
5. Ajudes percebudes en l'exercici anterior, quantia i procedència.  
La documentació assenyalada en els articles 106 i 107 es formalitzarà d'acord amb els models que facilitarà la Direcció General d'Ocupació i Cooperació.  
Article cent-nou. Resolució de l'expedient  
Serà competent per resoldre el Director General d'Ocupació i Cooperació. Prèviament, podrà demanar els informes que estime oportuns per a una millor resolució.  
El termini màxim per dictar la resolució serà de tres mesos des de la data de presentació de la sol·licitud. Transcorregut aquest sense que s'haguera produït una resolució expressa, la sol·licitud s'entendrà desestimada.  
Article cent-vuit. Pagament  
1. La subvenció es farà efectiva en els termes següents:  
a) El primer pagament, per un import equivalent al 25 per cent, es lliurarà amb la justificació prèvia de les despeses hagudes durant el primer trimestre de l'any en curs.  
b) La quantia restant es pagarà per terceres parts, amb la justificació prèvia de les despeses que trimestralment s'hauran produït.  
La documentació justificativa d'aquestes despeses haurà d'estar en poder de la Direcció General d'Ocupació i Cooperació abans del desé dia del mes següent al del venciment del trimestre.  
2. En el cas de les ajudes concedides d'ofici per a la realització d'obres de reposició, el pagament es podrà efectuar anticipadament a la justificació de la despesa, si bé en aquest cas s'haurà de formalitzar un aval bancari solidari o amb renúncia expressa al benefici d'excussió, a favor de la Generalitat Valenciana per l'import de la subvenció concedida.  
Article cent-onze  
Els centres tindran a disposició de la Direcció General d'Ocupació i Cooperació els llibres de comptabilitat i la resta de documentació que aquests posseesquen, respecte dels requisits i de les circumstàncies sòcio-familiars exigides en aquesta disposició i/o al·legats per aquells.  
Article cent-dotze  
L'incompliment de qualsevol de les condicions establertes en la concessió de les ajudes, així com la formulació incorrecta o no ajustada a la realitat de les dades aportades o la no aplicació de la subvenció a la finalitat per a la qual va ser concedida, podrà ser causa de disminució o revocació, amb l'obligació, si s'escau, de reintegrament de la subvenció, incloent-hi l'interés de demora que es comptabilitzarà des del moment en què va ser percebuda.  
Títol V  
Disposicions comunes  
Article cent-tretze. Requisits generals  
Els peticionaris de qualsevol de les ajudes regulades en aquesta Ordre hauran d'acreditar que es troben al corrent en les seues obligacions tributàries i respecte de la Seguretat Social. Així mateix, hauran de ocmunicar l'obtenció de subvencions o d'ajudes per a la mateixa finalitat, procedent de qualssevol administracions o ens públics.  
Article cent-catorze. Revisió d'expedients  
Produirà la resolució parcial o total de les subvencions concedides i es procedirà al reintegrament de les quantitats percebudes i a l'exigència de l'interés de demora des del moment del pagament de la subvenció, en els següents casos:  
a) L'incompliment dels beneficiaris dels termes, formes i condicions en els títols precedents, així com les obligacions que assumeixen una vegada acceptades aquelles.  
b) Trobar-se en qualsevol dels supòsits de l'article 47.9 de la Llei d'Hisenda Pública de la Generalitat Valenciana.  
Aquesta resolució parcial o total requerirà per a la seua adopció l'obertura d'expedient, del qual es donarà audiència als interessats, i serà l'òrgan competent el mateix que va dictar la resolució controvertida.  
En el cas d'exigència del reintegrament total o parcial de la subvenció, aquest s'haurà de produir en el termini dels quinze dies següents al de notificació de la resolució.  
Trancorregut aquest termini sense que s'haja produït al reintegrament i una vegada definitiva la resolució es procedirà conformement amb el Decret 7/1988, de 25 de gener, del Consell de la Generalitat Valenciana, sobre el procediment de constrenyiment de taxes i exaccions parafiscals, i el RD 1.684/1990, de 20 de desembre, pel qual s'aprova el Reglament General de Recaptació.  
El falsejament o l'ocultació de dades i documents, en allò que afecten substancialment la concessió i el lliurament de fons públics, produirà, a més, a la deducció de responsabilitats en l'ordre jurisdiccional pertinent.  
Article cent-quinze. Control, avaluació i seguiment  
La Conselleria de Treball i Afers Socials, a través de les seues direccions territorials, durà a cap les funcions de control de les subvencions concedides, conformement amb les instruccions emeses per la Direcció General d'Ocupació i Cooperació.  
Escaurà a la Direcció General d'Ocupació i Cooperació realitzar les funcions d'avaluació dels diversos programes en el seu conjunt i del seguiment d'aquests en l'àmbit de la Comunitat Valenciana.  
Per a la realització d'aquestes funcions s'utilitzaran tots els mitjans que estiguen a disposició de la Conselleria de treball i Afers Socials, incloent-hi la contractació amb tercers i la col·laboració en el marc en què escaiga de la Inspecció de Treball i Seguretat Social.  
A l'efecte de la difusió pública, les obres i/o serveis corresponents al títol I d'aquesta Ordre, que es realitzen en concurrència, s'hauran d'identificar mitjançant un cartell o amb la inserció de les resolucions de concessió al tauler d'anuncis de l'ens local, amb indicació de la circumstància de la seua realització en col·laboració amb la Conselleria de Treball i Afers Socials.  
DISPOSICIONS ADDICIONALS  
Primera  
A la vista del que s'estableix en l'Acord de 8 de febrer de 1993, del Govern Valencià (DIGV núm. 2.049, de data 18.06.93), per a 1995 s'aplicaran supletòriament les disposicions relatives al programa de contractació indefinida, llevat del que segueix:  
1. El que disposa el paràgraf tercer de l'article 58 d'aquesta Ordre.   
2. Quant a la recepció de sol·licituds, aquesta serà efectuada per la ADL corresponent.  
3. Quant a la instrucció i tramitació de l'expedient, serà dut a cap per la Direcció General d'Ocupació i Cooperació; per la seua part, la resolució d'aquestes subvencions s'atribueix al Director General d'Ocupació i Cooperació, les quals no exhaureixen la via administrativa i en la seua contra es podrà interposar un recurs ordinari davant el Conseller de Treball i Afers Socials en el termini d'un mes des de la notificació d'aquestes.  
Segona  
Amb caràcter excepcional es podran subvencionar les contractacions temporals que es deriven de projectes d'inversió que responguen a un pla generador d'ocupació, amb el compromís, per part de les empreses promotores, del manteniment dels llocs de treball creat durant, si més no, tres anys.  
Aquestes ajudes tindran una quantia de fins a 500.000 PTA, per contracte formalitzat.  
Per a això serà requisit previ la determinació com a suficient, per part de la Direcció General d'Ocupació i Cooperació, de la viabilitat dels projectes quant als seus aspectes tècnics, econòmics i financers, una vegada avaluada la documentació aportada i els informes tècnics que es requeresquen a aquest efecte.  
La instrucció i tramitació dels expedients serà duta a cap per la Direcció General d'Ocupació i Cooperació, i el seu titular detentarà la competència per dictar la resolució pertinent. Aquesta resolució no exhaureix la via administrativa i en la seua contra es podrà interposar un recurs ordinari davant el Conseller de Treball i Afers Socials, en el termini d'un mes des de la seua notificació.  
Tercera  
Es considerarà, sense perjudici dels requisits generals i específics que estableix aquesta Ordre, com a mèrit preferent per a l'accés a les distintes ajudes a la realització i superació d'un curs de formació dels determinats per l'Ordre de 29 de desembre de 1994, de la Conselleria de Treball i Afers Socials, per la qual es determinen els programes de formació professional ocupacional i contínua i es regula el procediment general per a l'atorgament d'ajudes durant l'exercici de 1995, sempre que aquest tinga una relació directa amb l'objecte social o l'activitat del sol·licitant de l'ajuda o subvenció.  
Quarta  
Les resolucions que es dicten en execució d'aquesta convocatòria podran, en cas de subvenció de les subvencions sol·licitades, establir condicions específiques amb vista al compliment dels pressupostos que servesquen de fonament a les ajudes, sempre que tinguen per objecte el bon fi d'aquesta.  
Quinta  
A l'efecte d'implantar les mesures i els programes regulats en aquesta Ordre i per a un adequat seguiment d'aquestes, la Conselleria de Treball i Afers Sociales establirá els escaients instruments de col·laboració amb els agents sociales i, de manera particular, amb les organitzacions sindicals.  
Sisena  
Les sol.licituts de subvenció presentades a l'emparament d'alló regulat al Títol II de l'Ordre de 24-01-94 d'aquesta Conselleria, per la qual es regulaven diverses mesures de foment de l'ocupació, que no hagen estat resoltes durant l'esmentat any per haver-se esgotat les disponibilitats pressupostaries, i la qual acció a subvencionar vinguera a tenir lloc durant l'exercici 1995 es consideraran com a presentades en temps i forma d'acord amb alló regulat en la present Ordre.  
DISPOSICIONS FINALS  
Primera  
Queden derogades l'Ordre de 24 de gener de 1994, per la qual es regulen diverses mesures de foment d'ocupació per a l'exercici de 1994 i l'Ordre de 28 de febrer de 1990, per la qual es regulen les ajudes a cooperatives per a la realització de la verificació de comptes.  
Segona  
La concessió i quantia de les ajudes regulades en aquesta Ordre estarà condicionada, a més de al compliment dels requisits que en cada cas s'hi indiquen, per l'existència de crèdit pressupostari adequat i suficient amb aquesta finalitat, habilitat en els Pressupostos de la Generalitat Valenciana vigents en l'exercici de 1995.  
En cap cas no s'imputaran les sol·licituds desestimades per aquesta causa a exercicis econòmics posteriors, tret d'autorització expressa del Consell de la Generalitat Valenciana.  
Tercera  
Es faculta el Director d'Ocupació i Cooperació per dictar totes les normes necessàries per al desenvolupament del que disposa en aquesta Ordre. Excepcionalment i atenent raons de notori interés social, econòmic o de força major, es podrà accedir a tramitar expedients sense estricta subjecció als límits quantitatius que s'assenyalen en aquesta Ordre i s'haurà d'atorgar en tot cas mitjançant una resolució motivada.  
Quarta  
Aquesta Ordre entrarà en vigor el mateix dia de la seua publicació al Diari Oficial de la Generalitat Valenciana i produirà efectes des del dia 1 de gener de 1995.  
València, 30 de desembre de 1994  
El conseller de Treball i Afers Socials,  
FRANCISCO JAVIER SANAHUJA SANCHIS


Còpia Permalink ELI